Polícia obkľúčila dom radikálov na Srí Lanke, pri razii zahynulo 15 ľudí

Militanti začali na policajtov strieľať a došlo aj k výbuchom.

KOLOMBO. Celkovo 15 ľudí vrátane šiestich detí prišlo o život po tom, ako počas razie srílanských bezpečnostných zložiek došlo k prestrelke s militantmi prepojenými na nedeľné útoky, pričom traja samovražední atentátnici sa vyhodili do vzduchu. Informovala o tom agentúra AFP s odvolaním sa na miestnu políciu. Policajné komando spolu s armádou obkľúčili v piatok neskoro večer istý dom v meste Sammanthurai, 360 kilometrov východne od metropoly Kolombo v súvislosti s vyšetrovaním nedeľňajších samovražedných útokov. Militanti na policajtov začali strieľať a čoskoro nasledovali tri výbuchy, ktoré v dome zabili tri ženy a šesť detí. Polícia predpokladá, že výbuchy spôsobili traja samovražední atentátnici. Telá ďalších troch predpokladaných bombových atentátnikov našli mimo domu, uviedla polícia. Pri krížovej paľbe zahynul aj jeden civilista. K prestrelke došlo niekoľko hodín po tom, ako bezpečnostné zložky uskutočnili raziu na mieste, kde podľa nich islamistickí radikáli vyhotovili videozáznam, na ktorých sú páchatelia atentátov prisahajúci vernosť vodcovi IS abú Bakrovi Baghdádímu. Polícia uviedla, že našla vlajku IS a uniformy podobné tým, ktoré mali na sebe vo videu ôsmi militanti predtým, ako začali nedeľné útoky na tri luxusné hotely a tri kostoly, pri ktorých zahynulo 253 ľudí. Dievča a žena prežili silnú explóziu v dome podozrivých militantov na východe Srí Lanky. Informovala o tom tlačová agentúra AP s odvolaním sa na policajného hovorcu Ruwana Gunasekaru. Hovorca v sobotu povedal, že žena a dievča majú kritické zranenia a liečia ich v neďalekej nemocnici v okrese Ampara. Srílanské bezpečnostné sily v týchto hodinách dom, v ktorom sa podozriví militanti ukrývali, prehľadávajú a skúmajú


Americký akciový trh v stredu stúpol, pomohli mu banky a maloobchodné reťazce

NEW YORK. Americký akciový trh v stredu prekonal úvodné oslabenie a uzavrel vyššie. Rastu trhu pomohli akcie bánk a maloobchodných reťazcov. Spoločnostiam podnikajúcim v oblasti zdravotníckej starostlivosti a energetickým firmám sa tiež darilo. Banka Wells Fargo posilnila o 1,6 percenta, reťazec Home Depot si pripísal 1,7 percenta a spoločnosť Tiffany & Co. si prilepšila o 3 percentá, keďže jej výsledky za druhý kvartál prekonali prognózy analytikov.Index S&P 500 stúpol o 0,7 percenta na 2 887,94 bodu, priemyselný index Dow Jones vzrástol o 1 percento na 26 036,10 bodu, technologický Nasdaq posilnil o 0,4 percenta na 7 856,88 bodu a index menších spoločností Russell 2000 si prilepšil o 1,1 percenta na 1 472,71 bodu. Napriek tomu sú hlavné americké akciové indexy o viac ako o 3 percentá nižšie v porovnaní so začiatkom mesiaca.Ázijské akciové trhy vo štvrtok klesli pre neistotu v súvislosti s napätím v obchodných vzťahoch medzi USA a Čínou. Vyjednávači sa majú stretnúť v septembri, ale neexistujú známky pokroku. Investori sa obávajú, že stupňujúca sa colná vojna by mohla zatlačiť globálnu ekonomiku do recesie. Hlavný tokijský index Nikkei 225 stratil 0,1 percenta a klesol na úroveň 20 460,93 bodu. Čínsky index Shanghai Composite oslabil o 0,1 percenta a juhokórejský Kospi si odpísal 0,2 percenta.


Otvoria aj nevšedné miesta. Predposledný víkend budú Bratislavské mestské dni

BRATISLAVA. Otvorené historické miesta, mestské múzeá, kultúrne, spoločenské i športové areály. To všetko budú mať k dispozícii počas soboty a nedele, 22. a 23. apríla, obyvatelia i návštevníci Bratislavy. V hlavnom meste sa totiž budú konať Bratislavské mestské dni, už 14. ročník podujatia, v rámci ktorého môže zavítať verejnosť i na nevšedné miesta. Primátor Bratislavy Ivo Nesrovnal tvrdí, že mestské dni pripomínajú vzácnu históriu Bratislavy. "V sobotu ráno pod Michalskou bránou spoločne odpečatíme brány mesta a symbolicky tak pozveme Bratislavčanov aj návštevníkov dovnútra mesta," povedal na stredajšom brífingu primátor. Mestské dni sa začínajú už v piatok (21.4.) galavečerom udeľovania Ceny primátora Bratislavy a remeselným jarmokom na nádvorí Starej radnice. Najbohatší program však je pripravený v sobotu a nedeľu (22.-23.4.). V rámci podujatia bude otvorený Primaciálny palác. Bezplatné vstupy bude mať verejnosť do viacerých mestských múzeí a galérií. Lákadlom je aj tento rok bratislavská zoo. "Na oba dni sme pripravili program pre návštevníkov. Vyvrcholením bude slávnostné otvorenie nového chovného zariadenia pre vlka európskeho," priblížila riaditeľka Zoologickej záhrady v Bratislave Miloslava Šavelová. Aj tentoraz bude mimoriadne sprístupnený ostrov Sihoť. Verejnosť môže zavítať i do Vodárenského múzea, na Lesnícke dni na Partizánskej lúke či na dostihový deň na Závodisku v Petržalke. Chýbať nebudú ani vyhliadkové plavby loďou po Dunaji či tematické prehliadky, kde sa verejnosť dozvie o tajomstvách židovskej Bratislavy alebo o plesoch a báloch v období Márie Terézie. Pripravený je bohatý kultúrny program, tvorivé dielne centier voľného času a základných umeleckých škôl či detské divadelné predstavenie v Mestskom divadle P.O. Hviezdoslava. Priaznivci historických vozidiel si môžu vychutnať bezplatné jazdy na viacerých historických linkách označených písmenom H a číslom linky. Tradícia, že sa na deň svätého Juraja otvára mesto svojim obyvateľom i návštevníkom, je spätá s históriou Bratislavy. Podľa mestských privilégií si už od 13. storočia mešťania práve 24. apríla mohli slobodne voliť richtára a svojich zástupcov. Podľa magistrátu to bola na to obdobie významná a ojedinelá výsada v celej Európe. Spájala sa s oslavami i neformálnymi stretnutiami zástupcov radnice s obyvateľmi mesta. Kompletný program Bratislavských mestských dní môže verejnosť nájsť na webovej stránke hlavného mesta.


V bratislavskej ZOO otvoria tento rok novú chovnú stanicu pre vlky

V tomto roku sa zrealizuje aj inštalácia oceľovej siete na výbeh šimpanzov.

BRATISLAVA. V bratislavskej ZOO chcú v tomto roku otvoriť nové chovné zariadenie pre vlky európske aj s drevenou vyhliadkovou plošinou pre návštevníkov. Okrem toho sa má zväčšiť chovné zariadenie pre pandy červené. TASR o tom informovala Iveta Kešeľáková z komunikačného oddelenia bratislavského magistrátu. V tomto roku bude hospodáriť bratislavská ZOO s rozpočtom viac ako 1.300.000 eur. Jednou z najvýznamnejších investícií roka 2017 v ZOO je vybudovanie nového chovného zariadenia s dôstojnejšími podmienkami na život vlkov európskych. Projekt je sčasti financovaný hlavným mestom a sčasti z príspevkov podporovateľov projektu Aby naše vlky spokojne vyli. Chovné zariadenie, ktoré vlky momentálne obývajú, je podľa ZOO zastarané a nevytvára ideálne podmienky na ich chov. Vlkom chcú preto poskytnúť výbeh, ktorý bude lepšie vyhovovať ich potrebám a vernejšie kopírovať prostredie, v ktorom sa nachádzajú vo voľnej prírode. "Počas roka dôjde aj k úpravám chovných zariadení, napríklad inštalácii prútených zásten na vybrané výbehy kopytníkov, výsadbe rastlín vo vybraných výbehoch a voliérach, komplexnej výmene zariadenia chovných priestorov pre primáty, komplexnej úprave ostrova s ubikáciou, úprave starých výbehov po vlkoch pre hyeny pásavé, úprave a vydekorovaniu expozícií v teráriu a exotáriu (nová expozícia pre varany stepné, úprava expozície pre leguány zelené)," priblížila Kešeľáková. V tomto roku sa zrealizuje aj inštalácia oceľovej siete na výbeh šimpanzov a nových preliezačiek vo výbehu, komplexná výmena lán v expozícii orangutanov, úprava ostrova pre nosále, oprava prístreškov a preddvorčekov pre zubry, chovného zariadenia pre dikobrazy či umelých skál v pavilóne šeliem. Hlavné mesto vyčlenilo v rozpočte 80.000 eur na dokončenie oplotenia ZOO.


Zeman odvolal ministra kultúry Staněka

Prezident mu poďakoval za starostlivosť o záchranu kultúrnych pamiatok a za odhalenie zneužívania verejných prostriedkov v rezorte ministerstva kultúry.

PRAHA. Český prezident Miloš Zeman odvolal v pondelok k 31. júlu ministra kultúry Antonína Staněka. Informoval o tom na Twitteri prezidentov hovorca Jiří Ovčáček. "Prezident republiky poďakoval Antonínovi Staněkovi za jeho prácu, najmä za starostlivosť o záchranu kultúrnych pamiatok a za odhalenie zneužívania verejných prostriedkov v rezorte ministerstva kultúry," uviedol Ovčáček. Podľa neho Zeman očakáva dôkladné vyšetrenie dvoch trestných oznámení, ktoré Staněk z pozície ministra podal na bývalého šéfa Národnej galérie Jiřího Fajta a exšéfa Múzea umenia Olomouc Michala Soukupa. Česká strana sociálnodemokratická navrhla za Staněkovho nástupcu Michala Šmardu, ktorého sa prezident zdráha vymenovať. Po poslednom rokovaní s českým premiérom Andrejom Babišom uviedol, že sa rozhodne do polovice augusta, uviedol spravodajský server Novinky.cz.


Zeman chcel zabrániť rozdeleniu Československa vytvorením únie

Mala to byť voľná federácia dvoch štátov s oddelenými rozpočtami.

PRAHA. Česko a Slovensko majú po takmer štvrťstoročí od rozdelenia spoločného štátu mimoriadne skvelé a bratské vzťahy. Pomohol k tomu aj vstup oboch krajín do Európskej únie. Pri príležitosti 25. výročia uzavretia dohody o rozdelení Československa to povedal český prezident Miloš Zeman. Jeho vyjadrenie sprostredkoval hovorca Hradu Jiří Ovčáček, informoval spravodajský kanál verejnoprávnej Českej televízie ČT24. Delenie republiky podľa Zemana nevyplynulo len z nezlučiteľných predstáv víťazov volieb v roku 1992 o budúcnosti spoločného štátu. "Bolo fakticky zahájené hneď v roku 1990 zdanlivo malichernými spormi o názov republiky a štátny znak," uviedol český prezident. Zeman sa podľa svojich slov v roku 1992 snažil situáciu zachrániť presadzovaním návrhu na vytvorenie Československej únie. "Malo ísť o voľnú federáciu dvoch štátov fungujúcu na základe princípu každý za svoje, teda s oddelenými rozpočtami. Tento plán nakoniec nebol akceptovaný," konštatoval. Po 25 rokoch od rozchodu ale podľa Zemana nie sú vo vzťahoch oboch krajín trhliny. "Ak by oba štáty, alebo aspoň jeden z nich, nevstúpili do Európskej únie, považoval by som tú ranu za nezahojenú. Ale takto sme sa stali členmi širšej európskej rodiny a máme mimoriadne skvelé, bratské vzťahy," konštatoval Zeman. Rozdelenie Československa spečatili predsedovia víťazných strán júnových parlamentných volieb Václav Klaus a Vladimír Mečiar 26. augusta 1992 tesne po polnoci v brnianskej vile Tugendhat. K rozdeleniu krajiny došlo 1. januára 1993. Zeman k tomu povedal, že rolu Klausa a Mečiara pri rozpade federácie by nechcel preceňovať. "Klaus podnikol veľmi vážny pokus o udržanie funkčnej federácie tým, že založil ODS aj na Slovensku. Často, aj na úkor kampane v českých krajinách, tam cestoval a usiloval sa o to, aby ODS na Slovensku uspela. Toto poctivo mienené úsilie ale nemalo na vtedajšom Slovensku šancu na úspech," dodal Zeman na adresu svojho predchodcu.


Hamilton získal piaty titul: Nevyhral som dnes, ale počas sezóny

Britský pretekár sa stal majstrom sveta v F1 v predstihu.

MEXICO CITY. Britský pretekár Lewis Hamilton na Mercedese v predstihu získal svoj piaty titul majstra sveta v F1. Na istotu prvenstva v konečnom poradí mu stačila aj 4. priečka na Veľkej cene Mexika, keďže pred druhým v priebežnom poradí Sebastianom Vettelom má už nedostižný náskok. V Mexiku triumfoval Max Verstappen na Red Bulle. Druhý prišiel do cieľa Sebastian Vettel na Ferrari, tretie miesto vybojoval jeho tímový kolega Kimi Räikkönen. Hamilton sa v počte majstrovských titulov vyrovnal Juanovi-Manuelovi Fangiovi, lídrom v počte víťazstiev je Michael Schumacher so siedmimi prvenstvami. Prvý titul získal s McLarenom v roku 2008, ďalšie v Mercedese v rokoch 2014, 2015, 2017 a 2018. Do konca seriálu F1 ostávajú ešte dve Veľké ceny. Najbližšia je na programe 11. novembra v Brazílii. Víťaz kvalifikácie Daniel Ricciardo prišiel o prvú priečku okamžite po štarte. Ten sa vydaril Verstappenovi aj Hamiltonovi, ktorí sa zoradili na čele pretekov. Po tom, čo Alonso odstúpil v 5. kole pre technický problém bol aktivovaný virtuálny safety car, po reštarte pretekov však nenastali zásadné zmeny. Poradie Verstappen - Hamilton - Ricciardo ostalo zachované aj po prvej návšteve boxov. Verstappen si udržiaval približne 10-sekundový náskok na troch najbližších prenasledovateľov, ktorí sa viackrát pokúsili o vzájomné predbiehanie. Vettel sa dlho snažil predbehnúť Ricciarda, podarilo sa mu to v 34. kole a dostal sa na 3. priečku. V rýchlej jazde pokračoval aj ďalej a o päť kôl sa dostal aj pred dovtedy druhého Hamiltona. Ricciardo jazdiaci na 2. priečke musel odstúpiť pre technické problémy v 62. kole. Hamilton jazdil s výrazným odstupom na pódiové priečky a napokon prišiel s viac než minútovou stratou na víťaza. Verstappen si bez väčších problémov postrážil druhé víťazstvo v sezóne. Lewis Hamilton, 5-násobný majster sveta: "Boli to zvláštne preteky. V prvom rade ďakujem všetkým fanúšikom, ktorí robia z pretekov v Mexiku špeciálnu Veľkú cenu. Titul som nevyhral dnes, ale počas celej sezóny. Bola to tvrdá drina, ktorú som zvládol vďaka sponzorom, skvelému tímu aj fanúšikom. Dnes to však boli pre nás hrozné preteky. Mal som dobrý štart, razil som si svoju cestu, no ani neviem, čo sa potom stalo. Obaja (s Valtteri Bottasom) sme sa trápili, no napokon mám aj dôvod na radosť." Max Verstappen, víťaz: "Dôležitý bol štart. Dnes som bol veľmi odhodlaní, takisto bolo výborne pripravené aj auto. Je to smola, že sme stratili Daniela (Ricciarda), bolo by určite krásne mať dve autá na pódium. Inak to však boli pre nás celkom dobré preteky. Sebastian Vettel, 2. miesto: "Nebol to pre nás ľahký deň. Lewisovi gratulujem k titulu, má ho zaslúžene. Musíme to akceptovať." Kimi Räikkönen, 3. miesto: "Dnes to bolo celkom dobré, ale vždy chceme viac."


Na svetovej výstave Gulfood  v Dubaji sa prezentovali aj deviati slovenskí potravinári

Na veľtrhu Gulfood Dubai vystavuje 5000 spoločností z viac zo 120 krajín sveta.

BRATISLAVA, DUBAJ. Gulfood Dubai je najväčšia prezentačná a kontraktačná výstava potravín a nápojov na svete. Tento rok sa po prvý raz v histórii na nej prezentovali aj slovenskí výrobcovia potravín a nápojov. Vyvrcholením podnikateľskej misie pod vedením podpredsedníčky vlády a šéfky Ministerstva pôdohospodárstva a rozvoja vidieka (MPRV) SR Gabriely Matečnej (nominantka SNS) bolo rokovanie s podpredsedom vlády a členom kráľovskej rodiny Spojených arabských emirátov (SAE). Informoval o tom Michal Feik z MPRV. "Ak chcú byť naši potravinári úspešní, bez marketingu a prezentácie to nepôjde. Rozhodli sme sa, že budeme oveľa aktívnejší a budeme pomáhať našim producentom potravín a nápojov prezentovať sa v zahraničí a pomáhať získavať pre nich nové trhy," povedala Matečná. "Do Dubaja sa nám podarilo dostať deväť slovenských potravinárskych firiem, ktoré tam priamo vystavujú. V rámci podnikateľskej misie sme tiež zobrali so sebou zástupcov ďalších 18 firiem, ktorí mali možnosť nadviazať dôležité kontakty. Slovensko síce nemôže konkurovať množstvom produkcie, ale kvalitou potravín určite áno," dodala šéfka agrorezortu. Veľtrh Gulfood Dubai 2018, ktorý sa tento rok koná od 18. do 22. februára, priťahuje podľa Feika množstvo profesionálov z oblasti obchodu s potravinami a nápojmi z celého sveta. Na veľtrhu vystavuje 5000 spoločností z viac zo 120 krajín sveta. Slovenská republika má v tomto roku na veľtrhu po prvý raz národnú expozíciu, ktorú organizuje Slovenská agentúra pre rozvoj investícií a obchodu (SARIO) v spolupráci so MPRV. Súbežne s národnou expozíciou obe inštitúcie zorganizovali podnikateľskú misiu, ktorej cieľom je prezentácia slovenských subjektov, nadväzovanie obchodných kontaktov, ako aj hľadanie nových exportných príležitostí. Vyvrcholením podnikateľskej misie pod vedením Gabriely Matečnej bolo podľa Feika rokovanie s podpredsedom vlády, ministrom prezidentských záležitostí a členom kráľovskej rodiny SAE šejkom Mansúrom bin Zajdom Nahajánom. Témami pracovného rokovania boli najmä investície a výskum v oblasti potravinovej bezpečnosti a kontroly potravín, ako aj spolupráca pri chove koní, jazdectve a sokoliarstve. Práve chov a šľachtenie koní sú pre SAE mimoriadne atraktívnou oblasťou, keďže majú v ich krajine dlhú tradíciu. Slovenské agroministerstvo má čo ponúknuť aj vďaka tomu, že spravuje Závodisko v Bratislave a Národný žrebčín v Topoľčiankach. Témami rozhovorov oboch podpredsedov vlád boli aj životné prostredie, kvalita vody či energetika. Matečná sa okrem podpredsedu vlády stretla aj s tromi ďalšími ministrami SAE, s ministrom hospodárstva Sultánom bin Saídom Mansúrím, s ministrom klimatických zmien a životného prostredia Sáním bin Ahmadom Zajúdím a ministerkou pre bezpečnosť potravín Marjam Saíd Harab Muhajríovou. "Všetky štyri stretnutia boli veľmi zaujímavé a motivujúce. Naši partneri boli veľmi prekvapení, čo všetko môže taká malá krajina ako Slovensko ponúknuť. Máme skúsenosti, ponúkame priestor na investície, ale najmä dokážeme vyrobiť zdravé a bezpečné potraviny," dodala Matečná.


Novinový stánok vo Francúzsku musel odstrániť Erdoganov plagát

Francúzsky prezident Emmanuel Macron označil tento incident za úplne neprípustný.

PARÍŽ. Niekoľko podporovateľov tureckého prezidenta Recepa Tayyipa Erdogana vyvolalo vo Francúzsku pobúrenie tým, že donútili zamestnancov novinového stánku odstrániť plagát propagujúci spravodajský časopis, kde je turecký líder označovaný za "diktátora". Xavier Magnin, predstaviteľ juhofrancúzskej obce Le Pontet, povedal v utorok pre tlačovú agentúru AP, že obyvatelia sympatizujúci s Erdoganom minulý týždeň donútili prevádzkovateľov a zamestnancov novinového stánku, aby uvedený plagát dali preč. Neskôr sa plagát vrátil naspäť, pričom ochranu stánku zabezpečovalo približne desať policajtov. Francúzsky prezident Emmanuel Macron označil tento incident za "úplne neprípustný". Generálny tajomník medzinárodnej mimovládnej organizácie Reportéri bez hraníc (RSF) Christophe Deloire povedal: "Nesmieme sa zmieriť s importom diktátorského správania." Prípad vyvolal pozornosť aj v Turecku, kde sa Erdogan na budúci mesiac bude uchádzať o znovuzvolenie vo všeobecných voľbách.


Ružomberok si zahrá Európsku ligu, Žiline nestačili ani tri body

Fortuna liga (1 - 6)

Fortuna liga (7 - 12)

FA Cup

Bundesliga

La Liga

Serie A

Ligue 1

Portugalsko

Šafranko

Ondrej Duda

Michalovce v prestrelke remizovali so Slovanom.

MICHALOVCE. Futbalisti už istého tohtosezónneho slovenského ligového šampióna ŠK Slovan Bratislava remizovali v sobotňajšom zápase 9. kola skupiny o titul vo Fortuna lige 2018/2019 na ihrisku MFK Zemplín Michalovce 3:3. Vedenia sa v 25. minúte ujali domáci, po prihrávke Jozefa-Šimona Turíka sa presadil José David Casado. O tri minúty neskôr navýšil vedenie Michaloviec z nariadeného pokutového kopu Cheick Alan Diarra. Do prestávky však stihol znížiť Andraž Šporar. Slovanu sa v 62. minúte podarilo vyrovnať zásahom Kenana Bajriča, ale po šiestich minútach nerozhodného stavu domácim prinavrátil vedenie Turík. Stav stretnutia uzavrel v 76. minúte svojím 28. gólom v ligovom ročníku Šporar. Slovinský útočník je tak už iba jeden gól od vyrovnania rekordného streleckého zápisu Róberta Semeníka, ktorý v ročníku 1995/1996 v drese 1. FC Košice nastrieľal 29 gólov. Futbalisti MFK Ružomberok zdolali pred vlastnými fanúšikmi už istého vicemajstra z Dunajskej Stredy 1:0, zabezpečili si konečné 3. miesto a tým pádom aj účasť v 1. predkole Európskej ligy 2019/2020. Ako jediný sa v 6. minúte po prihrávke Dalibora Takáča presadil Zinedin Mustedanagič. Ružomberok má kolo pred koncom súťaže pred štvrtou Žilinou nepreklenuteľný päťbodový náskok a nič na tom nezmení ani vzájomný duel týchto dvoch mužstiev, ktorý sa uskutoční na budúci piatok 24. mája pod Dubňom. Futbalisti Žiliny zvíťazili nad Sereďou 3:2. Zápas odohrali na bratislavských Pasienkoch. Žilinčania rozhodli v prvom polčase, v ktorom uspeli 3:1. Žilina však zostala pred bránami Európskej ligy, keď v paralelnom dueli tretí Ružomberok zdolal Dunajskú Stredu. Žilina vstúpila do zápasu najlepšie ako mohla, už v 13. minúte sa dostala do vedenia. V 32. minúte a Škvarka pridal druhý zásah duelu. O päť minút neskôr sa dočkal zásahu aj Jánošík, ale v 40. minúte skorigoval Špehar. Po zmene strán Sereď zdramatizovala stretnutie. V 57. minúte napriahol z diaľky Špehar a prekonal Holeca. Skóre zápasu sa už nezmenilo a Žilina si za výhru pripísala tri body. Fortuna liga - skupina o titul - 9. kolo: Góly: 25. Casado, 28. Ch. Diarra (z pok. kopu), 68. Turík - 40. a 76. Šporar, 62. Bajrič, ŽK: 77. Vojtko, 85. P. Kolesár - 87. Suchockij, rozhodovali: Dohál - Benko, E. Weiss, 1186 divákov Michalovce: Bieszczad - M. Kolesár, Špiriak, Grič, Vojtko - Turík - Ch. Diarra, Casado (86. Mavretič), P. Kolesár, Kountouriotis (64. Trusa) - Tounkara (70. Sulley) Slovan Bratislava: Šulla - Apau, Guzmics, Bajrič, Suchockij - Ljubičič, Rabiu (19. Nono, 73. Ratao) - Čavrič, Holman, Dražič - Šporar Anton Šoltis, tréner Michaloviec: "Súperovi vyšiel vstup do zápasu, nám naopak vôbec nie. Po desiatich minútach mohlo byť čiastočne po zápase. Nevydarený úvod môžeme pripisovať aj tomu, že nastúpila prakticky nová zostava a chvíľu trvalo, kým si to 'sadlo' a začali sme lepšie riešiť defenzívne situácie. Videli sme dobrý zápas, ktorý sa ľuďom musel páčiť. Zaslúžená remíza, na našej strane spokojnosť." Martin Ševela, tréner Slovana: "Vstup do zápasu nám vyšiel na výbornú, hneď v úvode sme mali dve vyložené príležitosti, ktoré musíme premieňať. Ešte do 15. - 20. minúty to bolo z našej strany relatívne v poriadku, súpera sme do ničoho nepustili. Potom začala pracovať hlava a prišiel pocit, že sa nám nič nemôže stať. Neboli sme dôslední v herných situáciách, ktoré vyžadujeme. Som rád, že Andraž strelil dva góly a priblížil sa k splneniu jedného z našich čiastkových cieľov, ktorým je prekonanie rekordu." Gól: 6. Mustedanagič ŽK: 73. J. Maslo - 28. Blackman, rozhodovali: Kráľovič - Štrbo, Bobko, 1651 divákov Ružomberok: Macík - Čurma, J. Maslo, D. Kružliak, Jonec - Qose, Takáč - Kostadinov (89. Jedinák), Mustedanagič (90.+ Bobček), Gál-Andrezly - Gerec (84. M. Kochan) Dunajská Streda: Jedlička - Koštrna, Šatka, S. Koné, E. Davis (67. Herc) - Ronan, M. Vida (26. Bilenkyj), Kalmár - Blackman (74. Abdulrahman Taiwo), K. Vida - Divkovič David Holoubek, tréner Ružomberka: "Som veľmi šťastný, že sme skončili tretí. Keď sa pozrieme aj na šírku nášho kádra, možno povedať, že chlapci v nadstavbe potiahli neuveriteľnú sériu. Odmakali každý zápas. Postavenie v tabuľke je im odmenou. Ten rok s nimi bol fantastický. Čo sa týka zápasu, Dunajská Streda má kvalitný tím. My sme vsadili na našu náročnosť. Snažíme sa behať, pracovať. Som veľmi rád, že gól dal Mustedanagič, ktorého som si priviezol do Ružomberka zo Sparty. A sa mi to za to odvďačil." Peter Hyballa, tréner Dunajskej Stredy: "V prvom rade gratulujem trénerovi a mužstvu Ružomberka k postupu do Európskej ligy. Z pohľadu fair - play, to ale nebol náš cieľ, prišli sme sem vyhrať. Bohužiaľ, nepodarilo sa. Vravel som hráčom, že Ružomberok začne nátlakovo, že určite v prvých desiatich minútach pôjde za gólom a potom sa stiahne a bude hrať na protiútoky. Vyšla mu krásna akcia, z ktorej padol gól. S nábehmi za obranu máme problémy. Ružomberok bol až do konca nebezpečný z protiútokov a my sme neboli dostatočne efektívni." /hralo sa na bratislavských Pasienkoch/ Góly: 40. a 57. Špehar - 13. a 32. Škvarka, 37. L. Jánošík ŽK: 86. T. Ba - 83. B. Sluka, rozhodovali: Marhefka - Hrmo, Borsányi, 200 divákov Sereď: Penksa - Sus, Menich, T. Ba, T. Hučko - D. Ventúra (69. Pankaričan), Bilas - Morong (59. Ľ. Ulrich), Špehar, Iván (76. M. Kuzma) - Lačný Žilina: D. Holec - K. Vallo, Králik, Lochošvili - B. Sluka, Gamboš, I. Díaz, Škvarka, L. Jánošík (82. J. Holúbek) - F. Balaj (58. Boženík), J. Mihalík (70. A. Kopas)


Skupina sudcov prenasledovaných vo Venezuele dostala politický azyl v Čile

Sudcovia sú zatiaľ ubytovaní v hoteli. Čilské úrady im vydajú doklady a poskytnú im aj finačnú podporu.

SANTIAGO. Štyria sudcovia venezuelského Najvyššieho súdu, ktorých vymenovalo Národné zhromaždenie, kde má väčšinu opozícia, sa v auguste uchýlili na čilské veľvyslanectvo v Caracase. Odtiaľ ušli do Kolumbie a vo štvrtok pricestovali do čilskej metropoly Santiago, kde im tamojšia vláda udelila politický azyl. V noci na piatok o tom informovala agentúra AP. "Čile je krajina žiadateľov o azyl (...) Pokračujeme v našom úsilí za obnovenie demokratického zriadenia vo Venezuele," uviedol čilský minister zahraničných vecí Heraldo Muňoz, keď vítal tri sudkyne a jedného sudcu z Venezuely, ku ktorým sa neskôr pridá aj ich piaty kolega. Pätica sudcov koncom augusta požiadala čilské úrady o ochranu. Ako dôvod uviedli perzekúcie zo strany vlády venezuelského prezidenta Nicolása Madura. O dva mesiace neskôr ušli do Kolumbie. "Donútili nás opustiť našu drahú vlasť, Venezuelu, ale iný národ nám dnes poskytuje útočisko a chráni nás na slobode," uviedla sudkyňa Elenis Del Valle, ktorá do Santiaga pricestovala s kolegami Josém Fernandom Núňezom, Zuleimou del Valle a Beatriz Ruizovou. Piaty sudca, Luis Marcano, nestihol svoje lietadlo a pricestuje do Santiaga v najbližších hodinách. Sudcovia sú zatiaľ ubytovaní v hoteli. Čilské úrady im vydajú príslušné doklady a poskytnú im aj finačnú podporu, keďže ich bankové účty vo Venezuele dali tamojšie úrady zablokovať, uviedlo čilské ministerstvo zahraničných vecí. Ako spresnila AP, pätica sudcov patrí do 33-člennej skupiny nových členov Najvyššieho súdu, ktorých v lete tohto roku do funkcií vymenovalo Národné zhromaždenie. Vláda a Najvyšší súd ich však vzápätí zbavili funkcií a ich vymenovanie označili za nelegitímne. Najvyšší súd dokonca deklaroval, že ak sa novovymenovaní sudcovia ujmú úradu, mali by byť zatknutí za protiprávnu uzurpáciu moci a zradu národa.


Chceli ho aj v MLS. V Ružomberku je na skúške hráč anglického Stoke City

Slovenský futbalista odohral v prestížnej Premier League dva zápasy.

RUŽOMBEROK. Niekdajší mládežnícky slovenský reprezentant s brazílskymi koreňmi a hráč anglického Stoke City Dionatan Teixeira absolvuje v týchto dňoch skúšku vo fortunaligovom futbalovom klube MFK Ružomberok. Informoval o tom web klubu, citoval vyjadrenie trénera MFK Norberta Hrnčára na margo skúšaných: "Uvidíme, ako sa ukážu počas sústredenia v Česku, kde nás čakajú kvalitné zápasy, ktoré nám pomôžu ukázať reálny obraz o výkonnostnej kvalite našich hráčov, samozrejme, nevynímajúc ani súčasných kmeňových hráčov." Teixeira nastúpil v sobotňajšom prípravnom súboji proti MFK Karviná (0:0), odohral prvý polčas. Ružomberok čakajú počas sústredenia ešte prípravné súboje proti popredným pražským klubom - Sparte (v utorok 24. 1.) a Slavii (vo štvrtok 26. 1.). Dvadsaťštyriročný stopér bol pevnou súčasťou tímu slovenskej reprezentácie do 21 rokov v kvalifikácii o postup na ME 2015 tejto vekovej kategórie, mladí Slováci vtedy v baráži stroskotali na rovesníkoch z Talianska. Teixeira v júni 2014 prestúpil do Stoke City z Dukly Banská Bystrica. V Premier League nastúpil dvakrát, časť sezóny 2015/2016 strávil na hosťovaní v treťoligovom Fleetwood Town. Vlani v lete sa v súvislosti s Teixeirom objavili informácie o možnom prestupe do Orlanda City zo severoamerickej MLS, transfer napokon nezrealizovali.


Reformované Majstrovstvá sveta FIFA sa v roku 2021 zrejme uskutočnia v Číne

Čína je tiež kandidátom na organizovanie MS vo futbale 2030.

BERLÍN. Premiéra reformovaných majstrovstiev sveta klubov Medzinárodnej futbalovej federácie (FIFA) s 24 účastníkmi sa v roku 2021 uskutoční s najväčšou pravdepodobnosťou v Číne. "Medzinárodná futbalová federácia (FIFA) by o tom mala rozhodnúť na svojom zasadnutí v Šanghaji," informovala agentúra DPA. Nový model súťaže nahradil doterajší sedemčlenný turnaj. Najľudnatejšia krajina sveta je tiež kandidátom na svetový šampionát v roku 2030. Čínsky koncern Wanda Group je jedným z najdôležitejších partnerov a sponzorov FIFA.


Počet seniorov vlani prvýkrát historicky prevýšil počet detí

Organizácie vyzývajú politikov na dialóg o štandarde starnutia.

BRATISLAVA. Slovensko patrí medzi najrýchlejšie starnúce populácie v Európe. Upozorňujú na to organizácie venujúce sa sociálnej starostlivosti na Slovensku. Podľa nich sa doteraz nepodarilo presadiť komplexnú zdravotnú a sociálnu reformu v tejto oblasti, za čo môže chýbajúca politická vôľa. Preto sa pýtajú politikov, ako si konkrétne predstavujú dôstojné starnutie na Slovensku. Vyzývajú ich tiež na dialóg o štandarde starnutia. Hovoriť o tejto problematike chcú na okrúhlom stole o dôstojnom starnutí, ktorý sa uskutoční 14. novembra. Organizácie o tom informovali v tlačovej správe. Komplexne sa starnutiu na Slovensku podľa organizácií venujú politici veľmi málo, napriek tomu, že naprieč odbornou verejnosťou a občianskymi združeniami existuje zhoda na nevyhnutných opatreniach. „Každý človek má predstavu o dôstojnej starobe, politicky a spoločensky však dôstojná staroba zatiaľ definovaná na Slovensku nebola, preto ani nevieme, ako ju zabezpečiť. Väčšina politikov síce o tejto téme veľa hovorí, ale ponúka len parciálne riešenia a vyhýba sa tým dlhodobým systémovým,“ vysvetlili Mária Machajdíková a Kamila Adamkovičová z nadácie Socia. Napriek tomu, že sa téme na Slovensku venuje množstvo organizácií a expertov, v praxi sa podľa nich deje málo systémových zmien. „Preto sme sa rozhodli spoločne hovoriť nielen o teórii a legislatíve, ale veľmi reálne a prakticky o tom, ako má starnutie v našej krajine vyzerať,“ dodala Adamkovičová. Súčasťou projektu je aj dotazník, ktorý zaslali odborníkom a zástupcom mimovládneho sektora, ako aj politikom, aby zistili, aké starnutie si pre Slovákov predstavujú. Prieskum už doteraz vyplnilo takmer 50 organizácií a občianskych združení. Výsledky budú zverejnené na avizovanom okrúhlom stole. Organizácie konštatujú, že počet seniorov na Slovensku vlani prvýkrát historicky prevýšil počet detí. „Výskumný demografický ústav INFOSTATu predpokladá, že do roku 2040 bude na Slovensku žiť 540-tisíc mužov a 680-tisíc žien nad 70 rokov. Čísla sú voči Slovákom neúprosné a starnutie populácie tak bude jednou z najdôležitejších spoločensko-politických tém nasledujúcich období. Diskusia by však nemala byť len o tom, ako starnutie zaplatíme, ale v prvom rade o tom, ako by mal štandard starnutia na Slovensku vyzerať,“ podotkli organizácie v iniciatíve pre dôstojné starnutie. Okrem nadácie Socia ju podpisujú Nezávislá platforma SocioFórum, ADS Charitas Kežmarok, Áno pre život, Familiaris, DD Tereza, Seniorhelp, Zariadenie pre seniorov PE – ES, Platforma rodín detí so zdravotným znevýhodnením, Omapo Dunajská Lužná, Záujmové združenie Rodina a Filantrop.


STĹPČEK PETRA SCHUTZABabiš a ŠtB by nebola téma, keby to sám nerozbabral

Súd vyhovel Babišovi

Stĺpček

Komentár

Ak očakával povznesenie svojho morálneho statusu a povesti, zostane zrejme sklamaný.

Ak Babišovi dôveruje alebo ho preferuje zhruba 30 percent Čechov (prieskumy), dá sa iste pýtať, či po 27 rokoch už jeho spolupráca s ŠtB nie je úplne jedno. Navyše, optikou ochrany verejných funkcií – čo bol konštitučný princíp lustračného zákona – je jeho gigantický konflikt záujmov určite väčší problém než „áčko“ v registri zväzkov. Tu treba povedať, že Babišov vzťah k ŠtB by už nebol dávno téma, keby ho sám súdne nerozbabral. Ak sa po terajšom výroku NS opäť recykluje a rozpitváva, tak len a len preto, lebo do verdiktov, ktoré v prípade jeho i podobných v ČR padli a padajú, sa nedá vcítiť ľudským rozumom. Akceptácia svedectiev, ktoré sú v rozpore s logikou príbehov a smrdia ovplyvniteľnosťou i nedôveryhodnosťou svedkov, hovorí už viac o súdoch než o minulosti Babiša a jeho kolegov. Lustračný nález nie je čiarou, ktorá neomylne delí ľudí na dobrých a zlých, na bezcharakterných donášačov a slušných nedonášačov moci. Ak ale Babiš očakával od súdneho výroku povznesenie svojho morálneho statusu a povesti, zostane zrejme sklamaný.


Trump žiada, aby Fed znížil úrokové sadzby na nulu

Americký prezident potrebuje, aby ekonomika rástla čo najvýraznejšie.

WASHINGTON. Americký prezident Donald Trump vyhlásil, že americká centrálna banka by mala úrokové sadzby znížiť na nulu, prípadne do záporného pásma a umožniť tak refinancovať americký dlh pri nižších nákladoch. Zároveň obvinil prezidenta Fedu Jeroma Powella, že nevyužil "jedinečnú príležitosť". Trump tak už niekoľkýkrát vyzval na zníženie úrokových sadzieb a skritizoval Powella a Fed za to, že ich neznižujú výraznejšie a rýchlejšie, čo považuje za kľúčovú formu podpory ekonomického rastu. Na budúci rok sa v USA konajú prezidentské voľby a Trump potrebuje, aby ekonomika rástla čo najvýraznejšie. "Iba pre naivitu Jeroma Powella a Fedu nemôžeme urobiť to, čo robia iné krajiny. Kvôli "hlupákom" tak prichádzame o jedinečnú príležitosť," napísal Trump na Twitteri. Koncom minulého týždňa Powell uviedol, že centrálna banka bude konať tak, aby sa ekonomika udržala v raste. Zároveň však upozornil, "že politické faktory nehrajú pri rozhodovaní centrálnej banky žiadnu úlohu".


Agendu najmenej rozvinutých okresov bude po novom riadiť Raši

Agenda pre podporu najmenej rozvinutých okresov sa presunie pod Úrad podpredsedu vlády pre investície a informatizáciu.

BRATISLAVA. Agenda v stredu vládnym kabinetom odvolaného splnomocnenca vlády pre podporu najmenej rozvinutých okresov Antona Marcinčina sa presunie pod Úrad podpredsedu vlády pre investície a informatizáciu Richarda Rašiho (Smer). Informoval o tom na brífingu po rokovaní vlády premiér Peter Pellegrini (Smer) spolu s Rašim.  Agendu má podľa Rašiho Marcinčin odovzdať do konca mája. "Vláda za svoju prioritu považuje odstraňovanie regionálnych rozdielov, ktoré v našej krajine predstavujú ešte stále vážny problém. Dokazujeme to aj svojimi výjazdovými rokovaniami, ktorých sme už absolvovali niekoľko, hoci sme dostali dôveru v parlamente pred niekoľkými týždňami a mienime v tom pokračovať. Ukázalo sa, že celú túto prioritu, túto oblasť musíme posunúť na vyššiu úroveň. Vláda preto dnes schválila štatút Rady vlády pre NRO, na čelo ktorej sme sa rozhodli ustanoviť priamo podpredsedu vlády pre investície a informatizáciu Richarda Rašiho," oznámil Pellegrini. Takáto závažná oblasť musí mať podľa predsedu vlády jasného politického lídra, jasného človeka, ktorý prevezme nad celou oblasťou aj svoju jasnú politickú zodpovednosť. "myslím si, že najlepším adeptom je pán podpredseda vlády, pretože má zároveň na starosti koordináciu eurofondov, je to vicepremiér pre danú oblasť. Myslím si, že tým garantuje aj nadrezortnosť, pretože pri stieraní regionálnych rozdielov musí mať jasnú ingerenciu aj voči jednotlivým rezortom," povedal premiér.  "Zároveň som pri tejto príležitosti osobne navrhol, aby vláda zrušila post splnomocnenca vlády SR pre podporu najmenej rozvinutých okresov, pretože si myslím, že ak prechádza priamo do riadiacej kompetencie podpredsedu vlády, tak nie je dôvod, aby sme mali na Slovensku pozíciu splnomocnenca vlády SR. Ten síce funkciu má, môže pôsobiť koordinačno-technicky, ale nemá žiadnu exekutívnu ani výkonnú právomoc a nenesie ani žiadnu politickú zodpovednosť za výsledky, ktoré sa v tejto oblasti dosiahli" podčiarkol Pellegrini. Podľa Rašiho sa problém najmenej rozvinutých okresov dostal do fázy, keď sú vyčlenené finančné prostriedky z tzv. regionálneho príspevku a prostriedky najmä z eurofondov.  "Vytvorením Rady (vlády ), na čele, ktorej budem ja, v ktorej budú zároveň členmi štátni tajomníci z ministerstiev alebo šéfovia ústredných orgánov štátnej správy, ale aj predsedovia jednotlivých výborov z regiónov, má prispieť k tomu, aby sme my aj vláda mali účinný prvok na to, aby sa čerpanie eurofondov mohlo zvyšovať," povedal Raši. V praxi to podľa jeho slov bude fungovať tak, že všetko potrebné pre NRO bude definované na úrovni týchto okresov.


Clá výrazne zvyšujú firmám v USA náklady a poškodili export

Americké firmy zaplatili v septembri na clách 4,4 miliardy USD, o vyše 50 percent viac ako v rovnakom mesiaci vlani.

WASHINGTON. Americké firmy platia podstatne viac na clách než pred rokom. Hlavným dôvodom je agresívna obchodná politika prezidenta Donalda Trumpa, vyplýva z analýzy podnikateľských zväzov. Americké firmy zaplatili v septembri na clách 4,4 miliardy USD (3,87 miliardy eur). To bolo o vyše 50 percent viac ako v rovnakom mesiaci vlani, tvrdia podnikateľské skupiny združené v koalícii pod názvom Tariffs Hurt the Heartland. Hlavným dôvodom prudkého nárastu boli clá Trumpovej administratívy vo výške 1,4 miliardy USD na čínsky dovoz a zahraničnú oceľ a hliník. "Historický nárast nákladov pre americké firmy, poľnohospodárov a spotrebiteľov sa ešte len začína," uviedol hovorca koalície Charles Boustany. Boustany je republikán, ktorý už viac než 10 rokov reprezentuje Louisianu v Snemovni reprezentantov. Koalícia spolupracuje pri výpočte nákladov spojených s clami s poradenskou firmou Trade Partnership a využíva vládne údaje. Clá tiež poškodili export z USA, keďže krajiny, ktorých sa dotkli Trumpove clá, prijali odvetné opatrenia týkajúce sa produktov od sóje cez whisky po syr. Vývoz tovarov, ktorých sa týkajú odvetné clá, v septembri medziročne padol o 2,5 miliardy USD alebo 26 percent. Vývoz produktov, ktorých sa nedotkli odvetné clá, zostal stály. Údaje ešte stále plne neodrážajú posledné kolo ciel uvalených na čínske výrobky. "Namiesto zdvojnásobovania ciel, ktoré, ako ukazujú tieto údaje, jednoznačne poškodzujú Američanov, je čas prejsť k zmysluplným rokovaniam," uviedol Boustany.


Výstava na Heydukovej približuje roztratenú minulosť

Zberateľ Eugen Bárkány nerobil rozdiely medzi vysokým a nízkym umením. Dokazuje to výstava Medzi Prešovom a Bratislavou

STARÉ MESTO. Životný príbeh staviteľa a zberateľa Eugena Bárkányho by vydal na niekoľkodielny román. Bol úspešným stavebným podnikateľom židovského pôvodu, ktorý prežil obe svetové vojny. Po tej druhej ako kapitalista prišiel nielen o svoju firmu, ale ho aj s manželkou vyhnali z rodného Prešova. Nový domov našiel v Bratislave. Po celý ten čas zbieral. Známky, predmety viažúcich sa na roky zajatia počas prvej svetovej vojny na Sibíri a hlavne judaiká. Postupne vytvoril dve hodnotné zbierky – jednu v Prešove a druhú v Bratislave. Dnes výber z oboch možno vidieť v Židovskom komunitnom múzeu v jedinej synagóge v Bratislave na Heydukovej ulici. „Eugen Bárkány bol celoživotný vášnivý zberateľ. Práve túto zakladateľskú osobnosť v starostlivosti a ochrane židovského kultúrneho dedičstva na Slovensku sme si chceli uctiť a pripomenúť siedmy rok nášho fungovania,“ povedal Maroš Borský, riaditeľ Židovského komunitného múzea. Nepriamym zakladateľom múzea bol sám Bárkány. Vzniklo síce 45 rokov po jeho smrti a nie v neologickej synagóge na Rybnom námestí, ako pôvodne plánoval, ale v synagóge na Heydukovej ulici. Spravuje zbierku judaík, ktorú zozbieral počas svojich bratislavských rokov. Najzaujímavejšie kúsky sú v stálej expozícii otvorenej v ženskej galérii synagógy v roku 2012. Zvyšný priestor je využívaný na sezónne výstavy. Tento rok je to výstava Medzi Prešovom a Bratislavou. „Celý priestor múzea aj sezónna, aj permanentná výstava, sú venované tejto osobnosti. Návštevník si tak môže uvedomiť neuveriteľný prínos Bárkánya pre záchranu židovského dedičstva,“ povedala Jana Švantnerová, kurátorka výstavy. Založeniu prvého židovského múzea na Slovensku v Prešove v roku 1928 predchádzal objav malieb na stenách bývalej modlitebne. Je z prelomu 18. a 19. storočia, keď ešte Židia nemali povolené usídľovať sa v slobodných kráľovských mestách, akým bol aj Prešov. To im bolo udelené až v roku 1840. „Spôsobilo to veľké nadšenie, ktoré viedlo k vzniku židovského múzea,“ ozrejmila Švantnerová. Bárkány preň za tri mesiace zozbieral približne 400 predmetov a sám ho viedol od roku 1928 až po rok 1942. Neskôr sa múzeum presťahovalo do bývalej vodnej bašty, kde zbierka viac-menej bez úhony prečkala druhú svetovú vojnu. Z prešovskej zbierky na výstavu vybrali takmer tridsiatku najstarších a najraritnejších artefaktov. Medzi nimi je parochet (opona na svätostánok) či pergamen s ilustrovanou modlitbou z 18. storočia. Vzácnosťou sú drevené ukazovadlá na Tóru. „Vo väčšine umeleckých zbierok sú najmä strieborné ukazovadlá, drevené sú málo zastúpené a tým vzácnejšie,“ hovorí Švantnerová. Ďalšími vzácnosťami sú papierové predmety. „Papier a tiež textil bolo to prvé, čo bolo zničené. Buď zhoreli, alebo splesniveli,“ povedala Švantnerová. Zberatelia ich kedysi často vnímali ako umelecky nehodnotné. Väčšinou to bola insitná tvorba veriacich ako prejav ľudovej zbožnosti. „Eugen Bárkány zbieral aj takéto predmety, lebo nerozlišoval medzi vysokým a nízkym umením. Vďaka tomu má prešovská zbierka takú veľkú hodnotu,“ vysvetlila Švantnerová. Na výstave sú prezentované vystrihovačky, ktoré slúžili ako mizrach, dekoratívne tabuľky na stenu označujúce správny smer modlitby, zväčša k Jeruzalemu. Vystrihovačka s portrétom rabína Koppela z Vrbového patrí medzi najvzácnejšie v zbierke a je to európska rarita. „Je veľmi málo vystrihovačiek, ktoré stvárňujú nejaké postavy. Tu zobrazujú nahých biblického Adama a Evu. Okrem toho aj vyobrazenia cisárskeho páru, takže vidíme zachovaný portrét cisára Ferdinanda,“ vysvetlila Švantnerová. Zaujímavá je vystrihovačka, ktorá bola pôvodne kresťanská. „Takéto devocionálne vystrihovačky sa predávali na púťach. Asi ju kúpili čistú a vyplnili po svojom,“ povedala Švantnerová. Vzácne sú aj vystrihovačky, ktoré slúžili ako amulety pre rodičky. Obsahovali formulky na odohnanie satana a ženského démona Lilith, ktorý kradol novorodencov a zabíjal rodičky. Okrem judaík vystavujú aj veci z úplne prvej zbierky Bárkánya, ktorá vznikla za šesťročného zajatia na Sibíri počas prvej svetovej vojny. „Zo zajatia sa vrátil s niekoľkými škatuľami zbierkových predmetov,“ povedal Borský. Okrem jeho akvarelov je na výstave ručne vyrobená tabatierka, prsteň či špička na cigaretu. Súčasťou výstavy sú aj dva akvarely z pozostalosti Agneše Kalinovej. V roku 1942 jej pomohol ujsť do Maďarska, kde si zachránila život a prečkala do konca vojny. Keď Kalinovcov komunistický režim za normalizácie vysťahoval do západného Nemecka, akvarely išli s nimi do mníchovského exilu. Po smrti pani Kalinovej ich darovala jej dcéra Julia Sherwood z Londýna praneteri Eugena Bárkánya žijúcej v Sydney, Jane Vytrhlikovej. Minulý rok ich pri príležitosti 50. výročia jeho úmrtia darovala Židovskému komunitnému múzeu. „Okľukou okolo sveta sa vrátili do Bratislavy a stali sa súčasťou zbierky, ktorá bola jeho srdcovou záležitosťou,“ povedal Borský ukazujúc na akvarel znázorňujúci pláž na Dunaji. Jedným z posledných žijúcich pamätníkov na Eugena Bárkánya je Štefan Holčík. Spolu chodili po židovských domácnostiach a získavali rôzne starožitnosti pre zamýšľané židovské múzeum. „Bol som priemyslovák a začal som študovať na strojníckej fakulte, čiže som nemal nič s múzejníctvom,“ zaspomínal Štefan Holčík, osobnosť bratislavského múzejníctva a lokálnej histórie. Bárkány s manželkou v tom čase bývali v podradnom a vlhkom byte prerobenom z nebytového priestoru na Baštovej ulici. „Zobral všetko, kto nám čo dal, nemuselo to mať ani židovský pôvod. Takže sme vyzerali skoro ako dvaja smetiari. Nosili sme to v taškách alebo na káričke a vynášali na prvé poschodie neologickej synagógy,“ zaspomínal si Holčík. Jej hlavný priestor už používala ako štúdio Československá televízia. Zbieral vitríny, stoly, skrine, dostali sa tam aj veľmi ťažké keramické sochy od Arthura Fleischmanna či chrámové textílie. „Miestnosť smrdela DDT práškom, ktorý sme hojne sypali na vykynoženie škodcov. Nikdy sme však nevetrali. Pre istotu, aby nejakí škodcovia neprileteli,“ povedal Holčík. Bárkány v Bratislave zhromaždil vyše tisíc cenných predmetov. Komunistický režim, neskôr jeho smrť v roku 1967, zbúranie synagógy, sovietska okupácia aj roky normalizácie znemožnili na desiatky rokov vybudovanie židovského múzea podľa Bárkányových predstáv.


Hossa aj Chára asistovali, Budaj opäť neinkasoval

Slovenský brankár nedostal gól už v treťom zápase za uplynulých desať dní.

MONTREAL. Hokejisti Los Angeles Kings zvíťazili na ľade Philadelphie Flyers 1:0 po predĺžení v sobotňajšom zápase zámorskej NHL. O triumfe hostí rozhodol v 3. minúte predĺženia Jeff Carter. Slovenský brankár Peter Budaj odchytal celé stretnutie a zneškodnil všetkých sedemnásť striel Philadelphie. Banskobystrický rodák si pripísal už siedme čisté konto v sezóne, tretie za ostatných desať dní. V tejto štatistike sa tak osamostatnil sa na čele prebiehajúcej sezóny zámorskej NHL. Krídelník hostí Marián Gáborík strávil na ľade trinásť minút a 38 sekúnd, pripísal si dva strelecké pokusy na bránku. Washington triumfoval v Montreale 3:2, Capitals si tým upevnili prvenstvo v tabuľke Východnej konferencie profiligy. Víťazný gól zaznamenal Nicklas Bäckström. Chicago vyhralo v napínavom zápase na ľade Dallasu Stars 5:3. Dôležitou súčasťou víťazného tímu bol aj slovenský krídelník Marián Hossa, ktorý dvakrát asistoval. Najprv prihral na vyrovnávajúci gól Ryana Hartmana v siedmej minúte, neskôr asistoval i pri poslednom góle zápasu, ktorý dal kapitán Jonathan Toews len sekundu pred koncom zápasu. Pre Hossu to bola trinásta a štrnásta asistencia v prebiehajúcej sezóne, v ktorej nastúpil na 48 zápasov a zaznamenal 33 bodov. Druhý Slovák v zostave Chicaga, Richard Pánik, nebodoval. Darilo sa aj slovenskému obrancovi Zdenovi Chárovi. Kapitán Bostonu si pripísal tri asistencie, Bruins však na vlastnom ľade podľahli Torontu Maple Leafs 5:6. Skvelú noc prežil aj Sidney Crosby, ktorý pri triumfe Pittsburghu nad St. Louisom 4:1 zaznamenal tri body. V 16. minúte najprv otváral skóre zápasu, neskôr v 33. minúte asistoval pri Schultzovom góle na 3:0. Len osemnásť sekúnd pred koncom potom gólom do prázdnej bránky stanovil stav na konečných 4:1. Crosby tak ambiciózne kráča k vstupu do klubu tisícbodových v NHL, keď má aktuálne na konte 997 profiligových bodov (368 gólov, 629 asistencií). V tejto sezóne zaznamenal už 59 bodov v 45. zápasoch, do ktorých nastúpil. Crosby sa stal prvou hviezdou zápasu, ďalšie dve miesta zabrali ďalší Kanaďania v službách Pittsburghu - Chris Kunitz a Kris Letang. Detroit vyhral v Nashville 1:0, hrdinom duelu bol brankár Petr Mrázek. Ten chytil 42 striel Predators a zaznamenal prvý shutout v sezóne. "Teším sa, že z toho bolo čisté konto, ale najdôležitejšie je víťazstvo," povedal Mrázek zámorským médiám. Jediný gól duelu strelil v závere prvej tretiny Mike Green. Do zostavy Red Wings sa vrátil slovenský útočník Tomáš Jurčo, ktorý dostal šancu namiesto zraneného Fransa Nielsena a nastúpil prvýkrát od 25. januára. Na ľade bol necelých 10 minút a Pekku Rinneho ohrozil dvomi strelami. Jeho krajan Tomáš Tatar odohral 12 minút a 28 sekúnd, ale nepresadil sa Góly: 8. A. Radulov (Danault, Pacioretty), 48. Pacioretty (A. Radulov) - 4. Beagle (Winnik, T. Wilson), 30. Burakovsky (Connoly, Eller), 46. Nicklas Bäckström (Niskanen) Gól: 63. J. Carter (Kopitar, Doughty) /Peter Budaj zneškodnil všetkých sedemnásť striel súpera, Marián Gáborík (obaja Los Angeles) odohral 13 minút a 38 sekúnd a dva razy ohrozil bránu súpera/ Góly: 3. Pastrňák (Bergeron, CHÁRA), 31. Pastrňák (Bergeron, CHÁRA), 36. Krug (Pastrňák, Spooner), 51. Spooner (CHÁRA, Moore), 58. Bergeron (Krug, Marchand) - 12. Nylander (Kadri, Matthews), 29. J. van Riemsdyk (Marner), 30. Nylander, 31. Nylander (Brown, Matthews), 56. Brown (Hyman, Matthews), 59. J. van Riemsdyk (Bozak, Marner). Brankári: Rask (31. McIntyre) - Andersen, strely na bránku: 41:26, 17.565 divákov. Góly: 11. Okposo (Falk, Gorges), 37. R. O'Reilly (Ristolainen, Ennis), 46. Reinhart (Eichel), 51. Foligno (Eichel). Brankári: Lehner - Condon (51. Hammond), strely na bránku: 26:37, 19.070 divákov. Góly: 52. Calvert (Karlsson) - 4. Hall (Zajac, Palmieri), 22. Josefson (Greene), 39. Zajac (Henrique, Parenteau), 57. Hall (Lovejoy), 60. Helgeson (Santini, Henrique). Brankári: Bobrovskij - Schneider, strely na bránku: 32:30, 18.566 divákov. Góly: 12. Lee (Seidenberg, Bailey), 23. Cizikas (Strome, Prince), 39. Nelson (Strome, Pelech), 49. Bailey (Lee) - 10. Slavin (Pesce, Lindholm), 23. Hainsey (Lindholm, Staal), 25. Stempniak (Skinner), 40. Teräväinen (McGinn), 63. Hainsey (Faulk, Staal). Brankári: Berube - Ward, strely na bránku: 37:25, 14.153 divákov. Góly: 10. Drouin (Johnson, Kučerov), 31. Killorn (Kučerov), rozh. nájazd Boyle - 9. Montour (Silfverberg, Kesler), 45. Getzlaf (Bieksa, Kesler). Brankári: Bishop - Bernier, strely na bránku: 37:16, 19.092 divákov. Góly: 21. Faksa (Shore, Hamhuis), 41. Ja. Benn (Eakin, Klingberg), 50. Seguin - 27. Hartman (Kero, HOSSA), 29. Forsling (Seabrook, Krüger), 50. Kane (Anisimov), 56. T. van Riemsdyk (Anisimov, Panarin), 60. Toews (HOSSA, Keith). Brankári: Lehtonen - Crawford, strely na bránku: 34:36, 18.532 divákov. Gól: 19. Green (Zetterberg, Mantha). Brankári: Rinne - Mrázek, strely na bránku: 42:19, 17.204 divákov. Góly: 51. Berglund (Parayko, Edmundson) - 16. Crosby (Kunitz), 22. Letang (Rowney, Rust), 33. Schultz (Crosby, Kunitz), 60. Crosby. Brankári: Allen - Fleury, strely na bránku: 23:31, 19.496 divákov. Góly: 18. Sutter (Hansen), 29. Horvat (Larsen), 40. Sutter (Bärtschi, D. Sedin) - 14. Reilly (Folin, Pominville), 20. Granlund (Zucker, Dumba), 25. Granlund (Dumba), 30. Parise (Spurgeon, Staal), 39. Koivu (Granlund, Spurgeon), 51. Granlund (Zucker, Koivu). Brankári: Miller - Dubnyk, strely na bránku: 27:39, 18.212 divákov. Góly: 38. Dillon (Marleau, Couture), 43. Couture (Marleau, Boedker) - 33. Doan (McGinn, Goligoski), 43. White (Goligoski, Martinook), rozh. nájazd Vrbata. Brankári: Jones - Smith, strely na bránku: 40:28, 17.562 divákov.


Rezort práce pripravuje ďalšie pravidlá vysielania pracovníkov

Cieľom je zlepšiť postavenie zamestnancov a zabrániť obchádzaniu pravidiel.

BRATISLAVA. Ministerstvo práce pripravuje novelu Zákonníka práce, ktorou sa majú doplniť ďalšie pravidlá pri vysielaní zahraničných pracovníkov. Do slovenského právneho poriadku sa majú prebrať ustanovenia eurosmernice. Rezort o príprave právnej normy informuje na legislatívno-právnom portáli Slov-lex. Medzirezortné pripomienkové konanie k novele by malo odštartovať v marci tohto roka. "Revízia smernice dopĺňa ďalšie pravidlá vyslania s cieľom posilniť postavenie zamestnancov, zabrániť obchádzaniu pravidiel, ale aj vyjasniť niektoré sporné otázky," informuje ministerstvo práce. V Zákonníku práce sú vymedzené pravidlá, ktoré vysielajúci zamestnávateľ musí pri vyslaní zamestnanca na územie Slovenska dodržať. Najneskôr do 30. júla 2020 sa musia prijať a uverejniť právne predpisy a správne opatrenia, ktorými budú transponované ďalšie pravidlá týkajúce sa vysielania zamestnancov. Ministerstvo priblížilo, že ide najmä o doplnenie pravidiel pracovného práva, ktoré sa na zahraničného zamestnanca majú aplikovať. Tiež sa majú zabezpečiť porovnateľné pracovné a mzdové podmienky pre zamestnancov vyslaných k užívateľskému zamestnávateľovi. Eurosmernica má zabezpečiť aj to, aby sa odlíšilo napríklad krátkodobé vyslanie, taktiež sa upravilo aj posudzovanie tzv. reťazenia zamestnaní, keď zamestnanca na tom istom mieste a s tým istým druhom práce vystrieda iný zamestnanec. Okrem toho sa má upraviť postup, keď už vyslaný zamestnanec musí ísť pracovať do iného členského štátu.


Končí sa kampaň, ktorá ani nemala byť. Česi vyberajú prezidenta

Stávkové kancelárie už favorizujú Zemana, prieskumy hovoria v prospech Drahoša.

PRAHA, BRATISLAVA. Keď Miloš Zeman v marci minulého roka oslavoval štvrtý rok vo funkcii prezidenta, sám priznal, že zdravotný stav a chuť po odpočinku sú argumentmi proti jeho opätovnej kandidatúre. Nakoniec sa však rozhodol kandidovať, presvedčila ho vraj podpora verejnosti a to, že ho práca prezidenta napĺňa. „Mojím programom bude kontinuita prezidentskej funkcie,“ povedal vtedy. Sľuboval aj to, že nepôjde do žiadnych predvolebných diskusií. Paradoxne, diskusie kandidátov sú témou, ktorá sa pri hodnotení končiacej sa kampane pred druhým kolom volieb spomínajú najčastejšie. „Máme za sebou prvý duel Miloš Zeman verzus Jiří Drahoš na Prime. Kto vyhral?“ pýtal sa napríklad po utorňajšej diskusii komentátor webu Aktuálně.cz Martin Fendrych. „Prehrala televízia Prima a (ne)moderátor Karel Voříšek. Na jednej strane nechal moderovať Zemana, vôbec ho nezvládol, možno ani nesmel alebo nechcel. Na druhej strane nešlo o debatu, diskusiu. Sledovali sme malér, súťaž, ktorá nebola súťažou a ktorej cieľom bolo uloviť čo najviac divákov.“ Aj Drahoš sa po diskusii sťažoval na prostredie, v ktorom kandidátov prekrikovali diváci. "Najmä to, čo tam predvádzali priaznivci prezidenta Zemana, bolo nad únosnú mieru. Bolo to nedôstojné," posťažoval sa Drahoš pre Idnes.cz. Rada pre rozhlasové vysielanie a retransmisiu už dostala jedenásť sťažností na reláciu. Kritika dosiahla až také rozmery, že Česká televízia, ktorá organizovala druhú debatu, vopred upozorňovala, že pred jej kamerami to bude inak. namerala v preferenciách agentúra STEM Jiřímu Drahošovi, Zeman presvedčil 43 percent rozhodnutých voličov. Emócie vyvolávali aj debaty, do ktorých Drahoš ani neprišiel. Zeman totiž nechodil pred prvým kolom do diskusií vôbec, no krátko po ňom sa rozhodol ísť rovno do štyroch. Ešte priamo po vyhlásení výsledkov pritom hovoril, že viac ako dve debaty voličov nebudú zaujímať. Drahoš štyri debaty odmietol, mal program v krajoch. S moderátormi Novy a TV Barrandov tak Zeman sedel sám. Nevynechal ani pravidelné štvrtkové posedenie s moderátorom na Barrandove, kam však Drahoša, samozrejme, nepozvali. Zeman sa nemusel báť nepríjemných otázok ani reakcií svojho súpera. Zeman pred necelým rokom tiež sľuboval, že nebude robiť žiadnu kampaň, lebo ho voliči poznajú podľa práce prezidenta. Napriek tomu sa po krajine objavili bilbordy s výzvou na jeho zvolenie, za ktorými je spolok Priatelia Miloša Zemana. Ten vedú prevažne ľudia zo Zemanovho blízkeho okolia na Pražskom hrade. Pôvod peňazí, ktoré na kampaň minuli, pritom ostáva nejasný. Keďže nejde o oficiálnu kampaň kandidáta, spolok nemusí zverejniť, od koho peniaze dostal. Pri kampani za voľbu Zemana prišlo 72 percent financií od neznámych darcov, tvrdí v analýze mimovládka Good Governance. Spolok zaplatil za Zemanovu propagáciu asi 11,5 milióna českých korún. Financovali sa z toho aj inzeráty, ktoré spájali Drahoša s nelegálnou migráciou a odkazovali, že "táto krajina je naša!" „Neporušujeme zákon a neporušujeme nič, čo by sme teraz mali zverejňovať, takže by som to nechal na tejto úrovni,“ reagoval pre Rádiožurnál Martin Nejedlý, podnikateľ napojený na Rusko, Zemanov poradca na Hrade a jedna z hlavných tvárí spolku. Podrobnosti o financovaní kampane musia kandidáti odovzdať do troch mesiacov. Nedá sa povedať, či Drahošovi vo voľbe ublíži neúčasť v predvolebných diskusiách alebo mu naopak pomôže fakt, že medzi dvoma kolami navštevoval regióny, kde ho podporili aj známe osobnosti. Vo všeobecnosti sa nedá očakávať, že by „záhadné“ financovanie Zemanovej kampane poškodilo prezidentovi, keďže o podobných praktikách ľudí z jeho okolia sa vie dlhšie. Rovnako prieskumy nenamerali ani to, či voličskými náladami pohli výkony kandidátov v diskusiách, keďže prieskumy sa mohli zverejňovať len do pondelka a robili sa tak ešte minulý týždeň. Napríklad agentúra STEM v prieskume pre MF Dnes namerala 47 percent voličov rozhodnutých pre Drahoša, 43 percent pre Zemana. Desať percent Čechov bolo krátko po prvom kole presvedčených, že pôjdu voliť, ale ešte nevedeli koho. Diskusie naopak zmenili kurzy stávkových kancelárií, ktoré o niečo viac veria Zemanovi, ešte po prvom kole pritom za favorita označovali Drahoša. Druhé kolo prezidentskej voľby sa začne v piatok o 14. hodine, skončí sa presne o 24 hodín neskôr. Výsledky by mali byť známe podvečer. Bez ohľadu na výsledok bude Zeman prezidentom minimálne do 8. marca. Vtedy sa koná prezidentská inaugurácia a tento víkend voliči rozhodnú, či Česko spozná štvrtého prezidenta od nezávislosti, alebo Zeman zvíťazí aj v druhých priamych prezidentských voľbách.


Gašpar sám neodstúpi, rozhodnutie necháva na ministra

Zodpovednosť za odchod policajného šéfa musí podľa Gapšara prebrať minister vnútra.

BRATISLAVA. Tibor Gašpar zatiaľ ostáva vo funkcii policajného prezidenta. Oznámil to na tlačovej konferencii s tým, že je profesionál, nepolitik a zodpovednosť za jeho pôsobenie musí zobrať do rúk minister vnútra. Ak ho požiada, aby odišiel, urobí to. "Sám si tú žiadosť o odchod z funkcie nedám. Urobím tak, až keď o to budem požiadaný, resp. ak ma minister vnútra odvolá," avizoval. Gašpar si zároveň nemyslí, že on ako osoba je ten, kto polarizuje spoločnosť. "Odpolitizovanie polície, po ktorom sa toľko v uliciach volá, je paradoxne v rámci hesiel vo vzťahu k mojej osobe politické. Nemyslím si, že tu rozhodujú argumenty a zdravý rozum, ale hrá sa na emócie a vytvára sa nefunkčný obraz Policajného zboru," povedal. Po šiestich rokoch, čo riadi políciu, to považuje za neprijateľné a pociťuje to ako osobnú krivdu. "Z úcty k tisícom policajtov a k mojej rodine sa potrebujem sčasti obhajovať," poznamenal a poukázal na pozitívne policajné výsledky a štatistiky, rozloženia zločineckých skupín, ako aj na kroky, ktoré počas svojho pôsobenia vykonal.


Ak by hackeri zaútočili na nemecké elektrárne, bez prúdu by zostala celá Únia

BERLÍN. Útok hackerov na nemeckú energetickú sieť by mohol viesť k celoeurópskemu výpadku dodávok energie (blackout). S odvolaním sa na špecializované centrum nemeckej vlády pre boj s počítačovou kriminalitou o tom informoval nemecký magazín Spiegel. Pri určitej veľkosti útokov "nemožno vylúčiť dopady až k úplnému blackoutu v európskej sieti," píše sa to podľa magazínu v tajnej správe bezpečnostného úradu z tohto týždňa. Obava z celoeurópskeho výpadku dodávok energie vychádza z toho, že pri úspešnom útoku na niekoľko nemeckých elektrární s dostatočným výkonom by mohlo dôjsť k domino efektu, ktorý by mal kritické dôsledky na stabilitu celej prepojenej európskej siete. Správa, ktorá okrem iného analyzuje dva podobné útoky na ukrajinskej elektrárni z rokov 2015 a 2016, tiež konštatuje, že aj kritická infraštruktúra v Nemecku - predovšetkým tá energetická - je terčom aktivít, ktoré môžu slúžiť ako príprava na hackerské útoky.


Bývalí politici EÚ vrátane Dzurindu predstavili Bruselu návrhy pre Ukrajinu

Skupina pripravila súbor odporúčaní pre EÚ, ktorý sa dá zhrnúť do troch bodov.

BRUSEL/BRATISLAVA. Bývalí vplyvní politici a šéfovia diplomacie z krajín Európskej únie vrátane slovenského expremiéra Mikuláša Dzurindu, ktorí sú združení v Skupine priateľov Ukrajiny, vyzvali Európsku úniu, aby okamžite zrušila vízovú povinnosť pre občanov Ukrajiny, zvýšila vojenskú pomoc pre Kyjev a o ďalší rok predĺžila sankcie voči Rusku. Európsky týždenník Politico v rámci svojho spravodajského servisu pripomenul, že členmi tejto skupiny sú "donedávna ťažké mená" európskej politiky. V skupine je bývalý švédsky premiér a šéf diplomacie Carl Bildt či bývalý šéf poľskej vlády a diplomacie Wlodzimierz Cimoszewicz. Slovensko zastupuje Mikuláš Dzurinda, ktorý zastával rovnaké funkcie ako obaja pred ním menovaní a dnes je predsedom Centra Wilfrieda Martensa pre európske štúdiá (WMCES) v Bruseli. Do tejto skupiny patrí aj estónsky exprezident Toomas Hendrik Ilves, bývalý šéf Európskeho parlamentu Hans-Gert Pöttering z Nemecka, bývalý dánsky premiér a generálny tajomník NATO Anders Fogh Rasmussen a Malcolm Rifkind, bývalý minister zahraničných vecí a minister obrany Spojeného kráľovstva. Skupina pripravila súbor odporúčaní pre EÚ, ktorý sa dá zhrnúť do troch bodov: podpora reforiem na Ukrajine, sankcie voči Rusku, konflikt na východe Ukrajiny. V prvej časti politici vzhľadom na doterajšie reformy Kyjeva chcú okamžité zrušenie víz pre Ukrajincov, pružnejšie poskytovanie pomoci a tiež dôraznejšiu vojenskú pomoc na posilnenie obranných kapacít krajiny. V druhej časti skupina navrhuje predĺžiť súčasný režim sankcií voči Rusku nie o šesť, ale až o 12 mesiacov, čím by EÚ zosúladila svoje pozície so Spojenými štátmi. Podľa ich názoru by na súčasný sankčný zoznam EÚ mali pribudnúť ďalšie mená ruských politikov a nové sankcie by mali platiť pre tých, ktorí v rámci "ruského okupačného režimu" porušujú ľudské práva na Kryme. S odkazom na vojenský konflikt na Donbase skupina bývalých politikov navrhuje na riešenie tejto situácie zapojiť všetky príslušné subjekty vrátane Ukrajiny, Ruska, EÚ a USA. Vláda v Kyjeve by zároveň s tým mala vypracovať stratégiu na opätovné začlenenie Donbasu, ktorá pôjde nad rámec politických otázok a sústredí sa na riešenie potrieb obyvateľov na oboch stranách vojnovej línie.


Debata kandidátov: Mrva, Nesrovnal, Mika a Vallo v nedostavanom metre
Diskusia kandidátov
 Aká bola diskusia
 Rozhovor s Mrvom
 Rozhovor s Mikom
 Rozhovor s Vallom
 Rozhovor s Nesrovnalom

Diskusia kandidátov na primátora hlavného mesta.

Denník SME zorganizoval debatu so štyrmi kandidátmi, ktorí by chceli z postu primátora riadiť hlavné mesto. Matúš Vallo, Václav Mika, Ján Mrva a Ivo Nesrovnal diskutovali v Petržalke, v Janíkovom dvore – na mieste depa nedostavaného bratislavského metra. V prostredí, ktoré ukazuje na jeden z najväčších problémov Bratislavy – dopravu. O post primátora Bratislavy má záujem 10 kandidátov. Štyroch sme vybrali na základe posledných prieskumov verejnej mienky, kde obsadzovali prvé miesta. Debatu viedla Zuzana Kovačič Hanzelová. Pýtala sa na financovanie predvolebných kampaní, ktorý kandidát má v pláne postaviť v Bratislave metro, prečo súčasný primátor napriek plánom za ostatné štyri roky nepostavil ani jeden nájomný byt či ako vyriešiť zruinované a izolované bratislavské podhradie.


Palestínčan dostal v Rakúsku doživotie, vyzýval k útokom v Izraeli

Palestínčan vyzýval cez internet na útoky v Jeruzaleme.

KREMS. Na doživotie odsúdil v pondelok krajinský súd v rakúskom meste Krems 27-ročného Palestíčana. Okrem iného ho uznal vinným z vykonania teroristických trestných činov, vyzývania na spáchanie atentátov a členstva v teroristickej organizácii, konkrétne v radikálnom hnutí Hamas, informovala agentúra APA. Rozsudok zatiaľ nie je právoplatný, pretože Palestínčan, ktorého zadržali vlani v azylovom centre v dolnorakúskom regióne Waldviertel, sa voči nemu mieni odvolať. Odsúdený muž, ktorý vyrastal v autonómnom pásme Gazy, podľa obžaloby vyzýval cez internet na útoky v Jeruzaleme. Obžaloba sa opierala o dôkazy získané vyhodnotením údajov z jeho mobilných zariadení a výpovede svedkov. Palestínčan však tvrdil, že tieto zariadenia boli hacknuté. Priťažujúcou okolnosťou bolo podľa obžaloby aj to, že Palestínčan strávil v Izraeli vo väzení deväť rokov, počas ktorých uňho nenastala "deradikalizácia". Už ako 14-ročný sa zúčastňoval na bojoch a v tomto veku mal na konte aj vraždy. Obhajkyňa zdôraznila, že jej mandant sa k podnecovaniu na teroristické útoky na internete priznal. Svoje vyjadrenia však nemyslel doslova, preto v tomto bode žiadala zbavenie viny. Spochybnila aj ďalšie body obžaloby.


Viaceré austrálske mestá budú pre sucho čoskoro bez vody

Do začiatku tohtoročného leta v novembri vyschne viacero riek.

SYDNEY. Desiatky miest vo vnútrozemí juhovýchodnej Austrálie by sa mohli do Vianoc ocitnúť úplne bez miestnych zásob vody, ak po štyroch rokoch nedôjde k prerušeniu najhoršieho sucha v dejinách krajiny, varovali v nedeľu tamojšie úrady. Informovala o tom agentúra DPA. Ak do regiónu neprídu počas terajšej austrálskej jari dažde, viacero miest v štáte Nový Južný Wales, ako sú Dubbo, Cobar, Nyngan a Narromine, bude odkázaných na dodávky pitnej vody z iných oblastí, uviedla štátna vodárenská spoločnosť WaterNSW v novej štúdii. Spoločnosť predpokladá, že do začiatku tohtoročného leta v novembri vyschne viacero riek. Podľa meteorologického úradu nie sú známky, že sa sucho skoro skončí. Štátna ministerka vodohospodárstva Melinda Paveyová označila situáciu za kritickú. Ak podľa jej slov sucho pretrvá, mnohé ďalšie mestá hlbšie vo vnútrozemí zostanú bez vody najneskôr do konca roku 2020. Paveyová novinárom v Canberre v nedeľu povedala, že úrady robia "všetko, čo je v ľudských možnostiach", aby zasiahnutým komunitám pomohli, vrátane vŕtania nových studní a kladenia ďalších vodovodných potrubí pre zásobovanie miest. Na dážď naliehavo čaká aj hlavné mesto Nového Južného Walesu, Sydney. Tamojšie vodné nádrže nie sú podľa úradov naplnené ani na polovicu. Štvrtinu mesta už zásobuje vodou závod na odsoľovanie morskej vody. V súvislosti dôsledkami nízkeho stavu vody na faunu v riekach hovoril štátny minister poľnohospodárstva Adam Marshall minulý týždeň o "rybom armagedone". S cieľom zabrániť hromadnému úhynu rýb, k akým došlo v januári, spustili podľa televízie ABC News záchrannú akciu "v štýle Noemovej archy". Stovky rýb v rámci nej premiestnili z rieky Darling do veľkých nádrží, aby mohli populáciu rýb v rieke obnoviť, keď sa hladina vody niekedy znova zdvihne.


V Alžírsku chce zabojovať o prezidentský úrad 22 kandidátov

ALŽÍR. O úrad alžírskeho prezidenta sa vo voľbách vypísaných na 12. decembra chce uchádzať 22 kandidátov. Podľa spravodajského portálu France24 o tom v nedeľu informoval nezávislý národný volebný úrad (ANIE). Medzi poslednými boli zaregistrovaní dvaja bývalí premiéri - Alí bin Filís a Abdal Madžíd Tabbún -, ktorí viedli vlády za éry prezidenta Abdala Azíza Butefliku. Obaja títo politici sú považovaní za favoritov hlasovania, ktoré sa pôvodne malo konať už 4. júla, ale voľby boli zrušené pre nedostatok kandidátov. Časť alžírskej verejnosti prezidentské voľby v krajine naďalej odmieta, pretože tvrdí, že ich organizujú ľudia z okolia Butefliku, ktorý bol v apríli pod tlakom verejných protestov a armády nútený rezignovať. Protesty proti Buteflikovi vypukli koncom februára na znak nesúhlasu časti verejnosti s tým, že tento chorľavý muž sa chce vo voľbách uchádzať o znovuzvolenie za prezidenta. Bolo by to už jeho piate funkčné obdobie. Alí bin Filís (75) sa už 15 rokov prezentuje ako hlavný oponent Butefliku, v ktorého vláde bol od roku 2000 predsedom. Z tejto funkcie bol odvolaný v roku 2003. V rokoch 2004 a 2014 kandidoval proti Buteflikovi v prezidentských voľbách, z ktorých vyšiel porazený - skončil vždy na druhom mieste a s veľkým odstupom. ANIE má teraz sedem dní na to, aby rozhodla o platnosti týchto kandidatúr a zverejnila zoznam úspešných kandidátov, ktorých potom musí predložiť na schválenie ústavnej rade. Tá potvrdí konečný zoznam kandidátov.


Združenie miest a obcí ukázalo ďalšie príklady dobrej praxe

ZMOS predstavil projekty využitia dažďovej vody aj úspešného domova pre seniorov.

MARGECANY. Združenie miest a obcí Slovenska (ZMOS) predstavilo ďalšie príklady dobrej praxe. Na stredajšej tlačovej konferencii v Margecanoch informovalo o projektoch využitia dažďovej vody, úspešného domova pre seniorov a parku s miniatúrami historických pamiatok. Jedným z uverejnených projektov je využívanie zrážkovej dažďovej vodu zo strechy obecného úradu, ktorú v Margecanoch v okrese Gelnica zachytávajú do zberných zásobníkov a jazierok. Následne ju používajú na zavlažovanie trávnych porastov pomocou automatického závlahového systému v okolí obecného úradu, kde verejná zeleň počas dlhších období bez zrážok trpí nedostatkom vlahy. Podobnú schému využívajú aj prostredníctvom strechy tribúny na miestnom futbalovom ihrisku a v tamojšej základnej škole. Starosta Margecian Igor Petrik hodnotí výsledky projektov pozitívne. "Každý vygeneroval aj to, že priestranstvo sa i zveľadilo - keď sa nádrž osadila, vytvorila sa zeleň sa inej úrovni, lebo to bolo na základe architektonického návrhu," povedal s tým, že to má aj edukačný význam. "Deti v škole vidia aj to, že voda neodteká do kanalizácie, ale do šachty," dodal. Podľa neho sa okrem iného tiež výrazne zlepšila kvalita trávnika na ihrisku. ZMOS predstavil ako príklad dobrej praxe aj zariadenie sociálnych služieb obce Janova Lehota v okrese Žiar nad Hronom. Od roku 2003 sa jej okrem iného podarilo zrekonštruovať nevyužitý majetok, vytvoriť pracovné miesta v obci a ponúknuť inovatívny prístup k napĺňaniu obsahu sociálnych služieb. Ako úspešný označili aj Park Mini Slovensko v Liptovskom Jáne v okrese Liptovský Mikuláš, ktorý bol pre prvých návštevníkov otvorený v júli 2016. Ide o miniatúry 18 historických pamiatok vyrobených z prírodných materiálov v mierke 1:25. Počas turistickej sezóny ho denne navštívi aj 300 turistov. "Námety na príklady dobrej praxe pochádzajú zo slovenských miest a obcí z vlastnej analytickej činnosti národného projektu ModMUS. Rovnako sú vyhľadávané z podnetov, návrhov a informácií z médií," uvádza ZMOS. Podľa predsedu združenia Branislava Trégera je v samosprávach veľmi veľa inšpirácie a dlhoročných užitočných riešení. Ako hovorí, tieto a ďalšie príklady dobrej praxe dokazujú, že má zmysel venovať pozornosť samosprávam a podeliť sa o inovatívne riešenia, ktoré umocnila aplikačná prax. Od začiatku roka hodnotili 11 projektov. "Veľmi ma prekvapila kreatívnosť ľudí, ktorí projekty podávali. Išlo o rozmanité portfólio. Bolo to od histórie, kultúry, vzdelávania, starostlivosti o seniorov a deti," dodal s tým, že niektoré z nich tieto oblasti prepájali aj s environmentalistikou. Ďalšie príklady dobrej praxe budú predstavené o dva mesiace a vzídu z hodnotení členov hodnotiacej komisie.


Inflácia v eurozóne sa mierne zrýchlila

Index spotrebiteľských cien v eurozóne v októbri medziročne stúpol o 0,5 percent.

LUXEMBURG. Inflácia v eurozóne sa v októbri mierne zrýchlila. Informovali o tom agentúra DPA a európsky štatistický úrad Eurostat. Index spotrebiteľských cien v eurozóne v októbri medziročne stúpol o 0,5 % po 0,4-% zvýšení v septembri, uviedol Eurostat vo svojom prvom odhade. Ceny energií pokračovali v poklese, aj keď jeho tempo sa znížilo. Energie v októbri medziročne zlacneli o 0,9 % (-3 % v septembri a -5,6 % v auguste). Ceny služieb vzrástli o 1,1 %, ceny potravín, alkoholu a tabaku o 0,4 % a ceny priemyselných tovarov mimo energií sa zvýšili o 0,3 %. To bol najprudší nárast cien v eurozóne v tomto roku. V januári spotrebiteľské ceny vzrástli o 0,3 %, vo februári klesli o 0,2, v marci stagnovali, v apríli opäť klesli o 0,2 %, v máji sa znížili o 0,1 %, v júni sa zvýšili o 0,1 %, v júli rovnako ako v auguste stúpli o 0,2 % a v septembri vzrástli o 0,4 %.


Ústavný súd v Madride zablokoval rezolúciu o nezávislosti Katalánska

Súd tiež upozornil vedenie katalánskeho parlamentu, že sa musí snažiť zabrániť akejkoľvek iniciatíve, ktorá by viedla k naplneniu tejto rezolúcie.

BARCELONA. Španielsky ústavný súd v utorok pozastavil platnosť rezolúcie o nezávislosti Katalánska, ktorú v piatok schválil katalánsky parlament. Informoval o tom denník El País. Súd tiež upozornil vedenie stáleho zastúpenia katalánskeho parlamentu, že má povinnosť snažiť sa zabrániť akejkoľvek iniciatíve, ktorá by viedla k naplneniu tejto rezolúcie. Odvolaný katalánsky líder Carles Puigdemont v utorok na tlačovej konferencii v Bruseli uviedol, že pred referendom o nezávislosti Katalánska, ako aj po ňom presadzoval dialóg s Madridom, ktorý ho však odmietal. Puigdemont zároveň vyhlásil, že v Belgicku o politický azyl nepožiada. Podľa Puigdemonta samostatné Katalánsko nemôže byť budované na násilí, aj keď vláda v Madride práve násilie preferuje. Bývalý katalánsky líder taktiež odmietol obvinenia zo vzbury, ktoré proti nemu a jeho vláde vzniesla španielska prokuratúra. "Sme tu v Bruseli, aby sme celej Európe ukázali naše problémy a poukázali na agresívny postup Madridu. Katalánci chcú viesť dialóg. Naša strana bude v Katalánsku aj naďalej legitímne vyvíjať činnosť... K tomuto problému treba zvoliť politický prístup. Privítame všetky alternatívne prístupy k zrušeniu platnosti článku 155, ktorý pôsobí deštruktívne na katalánsky ústavný systém," povedal v Bruseli Puigdemont. Odvolaný katalánsky líder zároveň dodal, že jeho strana bude rešpektovať výsledky volieb do katalánskeho regionálneho parlamentu, ktoré sa budú konať v decembri. Španielska vláda v Madride odvolala v sobotu katalánsky kabinet pod vedením Carlesa Puigdemonta a oficiálne na základe článku 155 španielskej ústavy zaviedla nad Katalánskom priamu kontrolu. Španielsky premiér Mariano Rajoy ešte v piatok katalánsky parlament rozpustil a uviedol, že 21. decembra sa v tomto regióne budú konať voľby. Španielsky generálny prokurátor José Manuel Maza vzniesol v pondelok obvinenia zo vzbury, protištátnej činnosti a zneužitia verejných financií proti Puigdemontovi a ďalším členom jeho regionálneho kabinetu. Za tieto zločiny môžu byť spomínaní predstavitelia na základe španielskych zákonov odsúdení na dlhé tresty väzenia - na 30, 15 a 6 rokov. Puigdemont následne odcestoval spolu s niekoľkými svojimi bývalými ministrami do Bruselu. Belgická vláda v utorok oznámila, že bude stále v kontakte so španielskymi úradmi, a to v súvislosti s pobytom odvolaného predsedu katalánskej vlády Carlesa Puigdemonta na belgickom území. Belgický premiér Charles Michel uviedol, že Puigdemont, ktorý pricestoval do Bruselu v predchádzajúci deň, nedostane žiadne osobitné služby či láskavosti. Michel napísal vo vyhlásení, že "vláda bude udržiavať riadne diplomatické kontakty so Španielskom v súvislosti so súčasnými okolnosťami". Belgická vláda trvá na tom, že nijako nepovzbudzovala Puigdemonta, aby prišiel do Belgicka. Premiér Michel uviedol, že Puigdemont nie je v Belgicku "na pozvanie, ani na základe iniciatívy" belgickej vlády. Odvolaný katalánsky líder má "tie isté práva a povinnosti" ako každý iný európsky občan, "nič viac, nič menej", dodal Michel vo vyhlásení. Michel doplnil, že o Puigdemontovej prítomnosti v Belgicku ho informovali v pondelok a že jeho vláda opakovane "vyzvala v Španielsku na dialóg, aby sa vyriešila tamojšia politická kríza". Španielsky najvyšší súd si na štvrtok a piatok predvolal šiestich bývalých členov vedenia rozpusteného katalánskeho parlamentu, aby odpovedali na otázky týkajúce sa prípadných obvinení zo vzbury, protištátnej činnosti a zneužitia verejných financií. Obvinenia súvisia s minulotýždňovým vyhlásením nezávislosti Katalánska v regionálnom parlamente. Súd v utorok uviedol, že šesť politikov, vrátane bývalej predsedníčky katalánskeho parlamentu Carme Forcadellovej, sa musí dostaviť v oba dni o 09.30 h SEČ. Nie sú podrobnosti o tom, kto bude vypočúvaný ako prvý. Predvolania prišli krátko po tom, čo súd v utorok súhlasil s vyšetrovaním prípadu, a to na návrh španielskeho generálneho prokurátora. Prípadom uvedených politikov sa bude zaoberať najvyšší súd, pretože majú určitú formu imunity a súdiť ich môže len tento súd. Prokurátor vzniesol podobné obvinenia na súde nižšieho stupňa, na Národnom súde, aj proti odvolanému predsedovi katalánskej vlády Carlesovi Puigdemontovi a jeho pravej ruke, bývalému vicepremiérovi Oriolovi Junquerasovi. Španielska Civilná garda podnikla v utorok razie v rôznych úradoch katalánskej regionálnej polície Mossos d'Esquadra, pričom sa zároveň začala uplatňovať priama kontrola španielskej centrálnej vlády nad Katalánskom. Španielska štátna polícia skonfiškovala rôzne materiály súvisiace so sporným referendom o nezávislosti od Španielska z 1. októbra, pričom hľadala dôkazy o komunikácii katalánskej polície s regionálnymi úradmi počas hlasovania v referende. Okrem hlavného sídla na predmestí katalánskej metropoly Barcelona s názvom Sabadell uskutočnila polícia aj razie na policajných staniciach v mestách Girona a Tarragona, informovali španielske médiá. Dokumenty boli zhabané preto, aby poslúžili ako dôkazy pre obvinenia, že Mossos d'Esquadra zámerne neuposlúchli príkaz centrálnej vlády zatvoriť v deň referenda školy a ďalšie miesta hlasovania v Katalánsku. Zosadený šéf Mossos d'Esquadra, Josep Lluís Trapero, v súčasnosti čelí obvineniam z poburovania proti (madridskej) vláde.


Ornitológovia objavili rekordný počet hniezd kriticky ohrozeného sokola

Hniezda našli ochranári na západe krajiny.

BRATISLAVA. Ornitológovia preskúmali jediné hniezdisko sokola červenonohého na Slovensku a našli tam tento rok až 17 hniezdiacich párov. Keďže ide na Slovensku o kriticky ohrozený druh, je to obrovský úspech, informovala agentúru SITA PR manažérka Ochrany dravcov na Slovensku Martina Brinzíková Badidová. Dodala, že vzácna lokalita je na západe krajiny, presné miesto ale odborníci nechcú prezradiť v záujme ochrany vtákov pred vyrušovaním.Na konci 90-tych rokov na Slovensku hniezdilo 60 až 70 párov sokola červenonohého. Z nášho územia vymizli pre chemizáciu a výrazné zmeny poľnohospodárskej krajiny. V roku 2010 ornitológovia zaznamenali tri páry, v roku 2011 dva  páry, o rok neskôr ani jeden pár, v roku 2013 jeden pár, po roku štyri  páry, v roku 2015 dva páry a vlani päť párov. Ako ďalej informoval Roman Slobodník z Ochrany dravcov na Slovensku, v roku 2012 sa po vzore maďarských kolegov začal na Slovensku projekt zameraný na návrat sokola červenonohého do krajiny. Do piatich hniezdnych lokalít známych z minulosti umiestnili 300 búdok a 30 podložiek. Z toho 50 búdok a podložiek bolo inštalovaných na jediné nemenované známe hniezdisko. Sokol červenonohý si totiž hniezda nestavia, využíva buď hniezda krkavcovitých vtákov alebo búdky. Okrem toho urobili ďalšie opatrenia, napríklad výsadbu, obnovu a údržbu stromoradí. Ornitológovia v uplynulých dňoch kontrolovali všetky perspektívne miesta. "Na naše veľké prekvapenie sa nám podarilo objaviť až 17 obsadených hniezd. Štrnásť párov je v búdke, jeden pár v hniezde vrany na podložke, jeden v hniezde po strake a jeden v hniezde po myšiakovi hôrnom," uviedol Slobodník. Týmto mimoriadnym objavom sa práca ornitológov nekončí. Keďže sokoly nemajú dostatok potravy priamo v hniezdnej lokalite a musia prekonávať veľké vzdialenosti na vhodnejšie plochy, zvažujú prikrmovanie sokolov tak, aby nemuseli svoje mláďatká tak často opúšťať, vysvetlil Slobodník. Tento rok sa u nás vôbec prvýkrát potvrdil návrat jedincov tohto druhu do lokality, kde sa vyliahli. Dôkazom sú krúžky na ich nohách. Už štyri mláďatá z minulého roka, tri samice a jeden samec, sa sem vrátili a hniezdia. Okrem nich dopĺňa malú hniezdnu kolóniu jedna trojročná maďarská samička. Krúžkovaná ako mláďa bola v hniezde vo vzdialenosti viac ako 300 kilometrov, čo je v prípade tohto druhu nezvyčajne veľká vzdialenosť, dodal.


Advokátska komora prešetruje podnety v súvislosti s Threemou

Komora koná voči advokátom podozrivým z porušovania advokátskych predpisov.

BRATISLAVA. Slovenská advokátska komora (SAK) koná voči advokátom podozrivým z porušovania advokátskych predpisov. Revízna komisia SAK prešetruje viacero podnetov v súvislosti s medializovanými kauzami Mariana Kočnera a prepisov jeho Threemy. Uviedla to jej hovorkyňa Alexandra Donevová v reakcii na otázky TASR. "Konáme vo všetkých veciach možného porušenia advokátskych predpisov, o ktorých sa dozvieme. Máme prepracovaný a funkčný systém dohľadu nad dodržiavaním stavovských predpisov vrátane etických pravidiel, ktorý dôsledne uplatňujeme aj v aktuálnej situácii," informovala Donevová. Na pojednávaní v kauze falšovania zmeniek TV Markíza čítal obhajca televízie Daniel Lipšic komunikáciu Mariana Kočnera s viacerými osobami. Medzi nimi má byť podľa Markízy aj obhajca obžalovaného Marek Para. V komunikácii cez Threemu mal Marianovi Kočnerovi písať o svojom inom klientovi, ktorý bol obvinený v daňovej kauze, známej ako Shark. Para mal podľa komunikácie s obžalovaným Marianom Kočnerom komunikovať aj o jeho stretnutiach s bývalým šéfom Národnej kriminálnej agentúry Petrom Hraškom. "Prepismi Threemy nedisponujeme, reagovať tak môžeme až na v médiách zverejnené informácie. Každú takú informáciu, týkajúcu sa advokáta, vyhodnocujeme a následne kancelária komory podáva Revíznej komisii SAK podnet na prešetrenie," reagovala Donevová s tým, že komisia prešetruje z iniciatívy SAK viacero podnetov. Poukazuje, že komisia každoročne prijme a prešetruje okolo 500 sťažností na konanie advokátov. "Nezávislé dvojinštančné disciplinárne senáty každoročne vedú a rozhodnú viac ako 100 disciplinárnych konaní voči advokátom," doplnila. Advokátovi môže byť podľa jej slov udelený disciplinárny postih od napomenutia, cez peňažnú pokutu až po vyčiarknutie zo zoznamu advokátov. "Ak sa advokát dopustí konania v zmysle Trestného zákona, máme efektívne nástroje na pozastavenie jeho činnosti a následné vyčiarknutie zo zoznamu advokátov," uzavrela Donevová.


Sagan zabojuje v Nemecku o víťazstvo, bude ťahákom pre fanúšikov

Pošleme najsilnejší možný tím na čele s Petrom Saganom. Chceme zabojovať o víťazstvo, vraví manažér tímu Bora.

FRANKFURT. Slovenský cyklista Peter Sagan bude 1. mája štartovať na pretekoch Eschborn - Frankfurt. Oznámil to manažér jeho tímu Bora-Hansrgrohe Ralph Denk. Dvojnásobný majster sveta bude spoločne s Nemcami Johnom Degenkolbom a Tonym Martinom patriť k najväčším favoritom. "Sme nemecký tím a prvé veľké preteky v domácom prostredí musia byť pre nás výzvou na víťazstvo. Zaujímať nás bude len to, aby jeden z nás v závere mohol pred domácimi fanúšikmi naozaj útočiť na víťazstvo. Chceme sa oň pokúsiť s Petrom Saganom. Ak sa nám to podarí, spokojní budeme nielen my, ale aj naši sponzori či fanúšikovia. Práve Sagan v dúhovom drese majstra sveta bude pre nemeckých fanúšikov cyklistiky tým pravým ťahákom pre tieto preteky," vyhlásil manažér Ralph Denk na webe Bora-Hansgrohe. Po defektovej smole na Paríž-Roubaix má Peter Sagan trojtýždňové súťažné voľno, potom sa predstaví práve vo Frankfurte. Nasledovať bude už tradičný program prípravy na Tour de France, čiže obľúbené etapové preteky Amgen Okolo Kalifornie a Okolo Švajčiarska. Vo všetkých troch prípadoch pôjde o podujatia zaradené do seriálu WorldTour, kde Sagan obhajuje celkové prvenstvo. "V Nemecku to bude veľká cyklistická slávnosť pre náš tím, o tom som presvedčený. Nie však posledná, keďže tento rok má Tour de France slávnostný štart v Düsseldorfe. Vo Frankfurte budeme mať silnú zostavu a viacero možností na útok. Zaujímať nás bude len to, aby jeden z nás v závere mohol pred domácimi fanúšikmi naozaj útočiť na víťazstvo," cituje portál bora-hansgrohe.com Petra Sagana. Päťdesiaty šiesty ročník pretekov Eschborn-Frankfurt je súčasťou WorldTour. Jeho zatiaľ posledné dve edície sa v rokoch 2014 a 2016 stali korisťou Nóra Alexandra Kristoffa. Okrem jazdca tímu Kaťuša-Alpecin sa v predbežnej štartovnej listine nachádzajú aj veľké nemecké mená - Kristoffov tímový kolega ako Tony Martin, André Greipel (Lotto Soudal) či John Degenkolb (Trek-Segafredo)


V Nemecku sa prvýkrát zišli veritelia aerolinky Air Berlin

Generálny riaditeľ aerolínií by chcel celú záležitosť vyriešiť pred koncom septembra.

BERLÍN. V Nemecku sa dnes uskutoční prvá schôdzka veriteľov nesolventnej leteckej spoločnosti Air Berlin, o ktorú už prejavili záujem viacerí potenciálni kupci. Nemenované zdroje oboznámené so situáciou ale upozorňujú, že žiadny významný pokrok sa na dnešnej schôdzi neočakáva. Spoločnosť Air Berlin, ktorá môže pokračovať v prevádzke vďaka preklenovaciemu úveru od vlády vo výške 150 miliónov eur, rokuje so záujemcami o svojich aktívach. Druhá najväčšia letecká spoločnosť v Nemecku totiž minulý týždeň požiadala o ochranu pred veriteľmi po tom, ako jej kľúčový akcionár Etihad Airways po rokoch strát zastavil financovanie. Generálny riaditeľ aerolínií Thomas Winkelmann by chcel celú záležitosť vyriešiť pred koncom septembra. Lufthansa, najväčšia letecká spoločnosť v Nemecku, ako prvá prejavila záujem o krachujúce aerolínie. Chcela by prevziať 10 lietadiel Air Berlin aj jej rakúsku dcéru Niki, tvrdia zdroje. Ďalšími záujemcami sú britská spoločnosť EasyJet, ktorá zvažuje prevzatie častí aktív Air Berlin a Condor, letecká divízia cestovnej kancelárie Thomas Cook. Cestovná kancelária TUI, ktorá si prenajíma lietadlá Air Berlin, hľadá riešenie pre 14 lietadiel s posádkou. Írske nízkonákladové aerolínie Ryanair uviedli, že by tiež mali záujem predložiť ponuku, ale vraj neboli pozvané, aby sa zapojili do procesu. Tvrdia tiež, že Lufthansa je veľmi zvýhodňovaná. Médiá špekulujú, že predbežné výsledky by mohli byť oznámené už dnes a pravdepodobne to bude dohoda o Niki. Ale zdroj oboznámený s touto záležitosťou tvrdí, že to nie je pravdepodobné a dnešné stretnutie bude skôr venované formalitám. "Hľadáme ďalších záujemcov," uviedol zdroj a dodal, že ešte nie je neskoro na to, aby sa ďalšie strany zapojili do rozhovorov. Vo výbore veriteľov sú zástupcovia spoločnosti Air Berlin, nemeckého spolkového úradu práce, ktorý v súčasnosti vypláca mzdu zamestnancom aerolínií, a tiež zástupcovia Commerzbank a Eurowings, dcéry spoločnosti Lufthansa.


Porota obžalovala amerického seržanta z podpory Islamského štátu

Kang sa mal pokúsiť odovzdať islamistom utajované vojenské dokumenty a dron.

HONOLULU. Federálna veľká porota na Havaji obžalovala v piatok amerického vojaka Ikaiku Kanga z pokusu o poskytovanie materiálnej pomoci teroristickej organizácii Islamský štát (IS). Informovala o tom agentúra AP. Seržanta prvej triedy Kangu obžalovali po tom, čo ho 8. júla zadržal špeciálny zásahový tím (SWAT) Federálneho úradu pre vyšetrovanie (FBI). Podľa platného nariadenia nesmie byť tento vojak prepustený na kauciu. Kangov súdom určený advokát Birney Bervar však tvrdí, že jeho klient pravdepodobne trpí duševnou poruchou súvisiacou so službou v armáde a požiada o lekársky posudok na jeho osobu. Podľa trestného oznámenia podaného na okresnom súde v Honolulu prisahal 34-ročný Ikaika Kang, ktorý predtým slúžil v Južnej Kórei, Iraku a Afganistane, vernosť Islamskému štátu. Táto džihádistická skupina ovláda rozsiahle územie v Sýrii a Iraku, kde vyhlásila samozvaný kalifát. Kang, ktorý začal slúžiť v armáde len tri mesiace po teroristických útokoch na USA z 11. septembra 2001, sa mal pokúsiť odovzdať islamistom utajované vojenské dokumenty a bezpilotné lietadlo (dron). Ponúkol im aj vojenský výcvik. Agenti FBI vojaka vyšetrovali viac ako rok. Úrad sa domnieva, že Kang, ktorý slúžil na ostrove Oahu, konal osamote. Základňa Schofield Barracks na Havaji, kde Kanga zadržali, je domovom viac ako 22-tisíc vojakov a ich rodinných príslušníkov.


Malta zachránila tehotnú migrantku, hrozil jej potrat

Tehotnú ženu previezli do pôrodnice letecky.

VALLETTA. Malta zachránila 45 migrantov v nebezpečenstve, keď sa pokúšali preplaviť cez Stredozemné more. Letecky previezla do pôrodnice tehotnú ženu, ktorej hrozil spontánny potrat. V stredu o tom informovali maltské úrady, na ktoré sa odvolala tlačová agentúra AFP. Migranti vyslali núdzový signál na horúcu záchrannú linku Alarm Phone, riadenú dobrovoľníkmi v oblasti Stredozemného mora. Migranti uviedli, že ich drevený čln sa po dvoch dňoch na mori dostal do ťažkostí. "Jedna tehotná žena krváca a možno o dieťa príde," citovala horúca linka migrantov na Twitteri. Dodala, že ľuďom v člne, vrátane detí, sa minula voda. Malta vysvetlila, že situáciu monitorovala a po niekoľkých hodinách súhlasila so záchranou migrantov. "Migrantov premiestnili na hliadkovací čln a už sú na ceste na Maltu," oznámila hovorkyňa pobrežnej stráže, ktorá si neželala byť menovaná. Tehotnú ženu "previezli vrtuľníkom", dodala hovorkyňa, ale odmietla sa vyjadriť k zdravotnému stavu migrantky. Linka Alarm Phone tiež uviedla, že išlo o druhý incident s člnom pri pobreží Tuniska za posledné dva dni. Taliansko a Malta sa často sťažujú, že sa musia postarať o migrantov plaviacich sa do Európy zo severnej Afriky, keďže sú prvými krajinami, do ktorých migranti väčšinou dorazia.


Duda: Nevešiam hlavu, hoci prežívam najťažšie futbalové obdobie

Pred štyrmi mesiacmi prestúpil z Legie Varšava do Herthy Berlín. Na prvý súťažný zápas v novom pôsobisku futbalista Ondrej Duda stále čaká.

Patrí k najväčším talentom slovenského futbalu. Po majstrovstvách Európy vo Francúzsku sa stredopoliar Ondrej Duda upísal nemeckému prvoligistovi. Berlínčania ho kúpili za viac ako štyri milióny eur. Dali mu dres s číslom desať, ktorý nosia často najväčšie ofenzívne esá. Jeho výnimočné schopnosti však brzdí zranené koleno. Naposledy odohral ostrý duel na majstrovstvách Európy proti Anglicku. Kedy vás uvidia diváci opäť na futbalových trávnikoch? „Ťažko povedať. Minulý piatok som sa vrátil z liečenia v Mníchove. Od nedele robím špeciálne cviky a zaberám v posilňovni. Chcem dať tomu čas, aby som sa v januári mohol naplno pripravovať s mužstvom. Už v decembri plánujem ísť do plnej záťaže, aby som zistil, či koleno vydrží.“ V Mníchove vás liečil lekár nemeckej futbalovej reprezentácie Hans Wilhelm Müller-Wohlfahrt. Čo všetko ste uňho absolvovali? „Mal som rôzne vyšetrenia, terapie i záťažové testy. Povedal mi, že podobné prípady už mal, ale skôr sa vyskytovali u basketbalistov. Operáciu mi však neodporúčal. Venoval sa mi aj holandský fyzioterapeut či kondičný tréner. Pre mňa je dôležité, aby mi už niečo pomohlo a vyliečil som sa, nech opäť trénujem a hrávam.“ Klub vás poslal za najlepším špecialistom v krajine, ktorý bol aj lekárom Bayernu Mníchov, až kým sa nepohádal s trénerom Pepom Guardiolom. „Som rád, že klub mi umožnil liečbu u takéhoto odborníka. Dohliada na viaceré futbalové hviezdy. V čakárni som sa stretol aj s Arjenom Robbenom.“ Prehovorili ste s holandským krídelníkom zopár slov? „Práve sme sa míňali vo dverách. On vychádzal a ja som vchádzal. Zatiaľ sa nepoznáme, takže sme sa nerozprávali.“ Doteraz sa hovorilo, že máte kostný edém v kolene. Čo vám diagnostikoval nemecký špecialista? „Doktor mi povedal, že samotné koleno je úplne zdravé. Problémy vraj vychádzajú z členka a pravej strany chrbta. Navyše mám skrátený predný stehenný sval. Na základe týchto problémov ma bolí kosť pod kolenom. Mám v ňom zrejme niečo zablokované a všetko nepracuje tak, ako má.“ V súčasnosti pociťujete stále bolesť? „Áno, ale po ožarovaniach a injekciách je to úplne bežné. Postupne by mala bolesť ustupovať. Každý deň nohu naťahujem, robím strečingové cvičenia, aby záťaž bola rozložená a nebolo zaťažované len koleno.“ Pred mesiacom ste už trénovali s prvým tímom a chystali sa aj na reprezentačný dvojzápas s Litvou a Rakúskom. Napokon ste plnú tréningovú záťaž opäť prerušili. Čo sa stalo? „Už dlhšie som trénoval individuálne a potom dva týždne tvrdo zaberal s kondičným trénerom. Noha ma nebolela a pridal som k tréningu aj loptu. Vtedy som koleno začal cítiť, ale myslel som, že to prejde. Čím ďalej som trénoval, bolesť neustupovala a preto som to musel riešiť.“ Aké je to na psychiku, keď v novom pôsobisku nemôžete ukázať svoje kvality? „Je to náročné pre mňa i pre klub. Je to ťažké na hlavu. So spoluhráčmi sa vídam každý deň, ale nemôžem s nimi trénovať a hrávať. Potom sa vrátim do tréningu a opäť ma koleno začne bolieť. Je to ponaučenie, aby som sa v budúcnosti o seba lepšie staral.“ Myslíte si, že ste niečo v minulosti zanedbali? „Je to otázne. Mal som zranený členok a možno som ho neposilňoval tak, ako by sa patrilo. Človek sa učí na vlastných chybách. Možno sa dalo zraneniu predísť a možno nie.“ Aké je to pre mladého futbalistu, keď nemôže robiť to, čo ho živí a napĺňa? „Priznám sa, že som nad vecou. Tento rok bol pre mňa fantastický. S Legiou som vyhral poľskú ligu aj pohár, zahral som si na majstrovstvách Európy a podaril sa mi životný prestup. Beriem to pozitívne. To, že prišlo takéto zranenie nie je jednoduché, ale nevešám hlavu, hoci je to najťažšie obdobie v mojej kariére.“ Ako sa k vašim ťažkostiam stavajú v klube tréneri a funkcionári? „S trénerom Dárdaiom sa rozprávam neustále. Všetci chcú, aby som bol čo najskôr v poriadku. Kúpili ma za veľké peniaze, takže to chápem. Vidia na mne, že sa chcem dať dohromady. Vidia aj to, že to pre mňa nie je ľahké a chcú mi pomôcť. Cítim ich dôveru.“ Všetci chcú, aby som bol čo najskôr v poriadku. Kúpili ma za veľké peniaze, takže to chápem. Vidia na mne, že sa chcem dať dohromady. Vidia aj to, že to pre mňa nie je ľahké a chcú mi pomôcť. Aké podmienky ste našli v Berlíne v porovnaní s Legiou Varšava? „Legia patrí k najlepším poľským klubom. Už tam všetko fungovalo na vysokej úrovni. Nemecký futbal a kultúra je ešte profesionálnejšia. Každý vie, čo má robiť, každý má svoje zadania, ktoré vykonáva na sto percent.“ Koľko času trávite na štadióne? „Určite viac ako moji zdraví spoluhráči. Keď oni majú voľno, ja trénujem. Zaberám v deň zápasu, aj deň po ňom, keď oni oddychujú. Voľno takmer nepoznám. Nie žeby som ho potreboval, ale je to niekedy ubíjajúce.“ Akú úlohu zohráva v tejto neľahkej situácii spoluhráč a krajan Peter Pekarík? „Pomáhajú mi všetci chlapci z tímu. Hovoria, aby som sa dal hlavne do poriadku, že všetko má svoj čas. U Pekiho (pozn. red. Pekaríka) mám najväčšiu oporu. Pomohol mi so všetkým, čo som potreboval. Som veľmi rád, že ho tu mám.“ Ako hodnotíte jesenné výsledky slovenskej futbalovej reprezentácie? „Som rád, že sa chlapci napriek rôznym mediálnym vyhláseniam dokázali zomknúť, nepoddali sa a udržali dobrú atmosféru. Je výborné, že vyhrali posledné dva kvalifikačné zápasy.“ Ste stabilným členom seniorskej reprezentácie. O rok sa v Poľsku uskutočnia majstrovstvá Európy do 21 rokov. Je pre vás veľká výzva, aby ste na šampionáte nechýbali? „Nechcem predbiehať. Je to ešte ďaleko. Je to však v Poľsku, kde som žil a hrával. Či sa tam dostanem záleží od klubu, seniorskej reprezentácie a dôležité je, či ma vôbec tréner Hapal bude chcieť. Určite by som si rád zahral na tomto turnaji. Nie je to každodenná záležitosť.“ Tento text ste mohli čítať vďaka tomu, že platíte za obsah. Vážime si to.


Za dlhé lehoty pri eurofondoch môže komplikovaný systém, tvrdí SaS

Strana chce urýchliť schvaľovací proces.

BRATISLAVA. Dlhé lehoty od predloženia po schvaľovanie projektov, podpis zmlúv a platby z eurofondov sú najmä dôsledkom komplikovanosti systému poskytovania pomoci z prostriedkov Európskej únie. Tvrdí to expert na eurofondy Ján Rudolf za stranu Sloboda a Solidarita (SaS). Za čiastočnú príčinu toho považuje komplexnosť pravidiel z úrovne EÚ, z väčšej miery však z národnej úrovne. "Za problematickú je možno považovať najmä dĺžku schvaľovacieho procesu, v rámci ktorej existuje najväčší priestor na skrátenie. Strana SaS chce, aby boli eurofondy nárokovateľné, čím sa táto lehota hodnotenia skráti na minimum, respektíve úplne vypadne," uviedol Rudolf pre agentúru SITA. Od predloženia projektu po reálnu platbu peňazí čakajú žiadatelia až 488 dní, teda približne jeden rok a štyri mesiace. Od podania do vydania rozhodnutia o projekte prejde v priemere 197 kalendárnych dní. Ako ďalej vyplýva z analýzy Tamása Szőkeho z portálu GrantExpert.sk, od vydania rozhodnutia o projekte do podpisu zmluvy o poskytnutí nenávratného finančného príspevku prejde v priemere 64 kalendárnych dní. Od platnosti zmluvy o poskytnutí príspevku do predloženia prvej žiadosti o platbu uplynie 185 dní a do jej preplatenia ďalších 42 dní.Tieto lehoty podľa Jána Rudolfa v priemere zodpovedajú realite v tomto programovom období pre eurofondy na roky 2014 až 2020. "Lehota 185 dní od platnosti zmluvy do predloženia prvej žiadosti o platbu sa na prvý pohľad môže zdať taktiež neprimerane dlhá, avšak v rámci tejto lehoty spravidla prijímateľ realizuje verejné obstarávanie, ktoré následne podlieha kontrole," upozornil Rudolf. Po kontrole verejného obstarávania prijímateľ začína s realizáciou aktivít projektu a po zrealizovaní časti aktivít a zosumarizovaní príslušných podkladov preukazujúcich oprávnenosť daných výdavkov predkladá prvú žiadosť o platbu. "Takže túto lehotu, aj vzhľadom na skutočnosť, že je do veľkej miery v rukách prijímateľa, za problematickú vo všeobecnosti považovať nemožno. Aj keď sa to dá riešiť tým, že verejné obstarávanie sa bude robiť pred podaním, resp. v čase podania projektu," vysvetlil Rudolf.Vyše osemsto žiadateľov podľa spomínanej analýzy čaká na vydanie rozhodnutia o svojom projekte viac ako rok. "Niektoré ministerstvá a agentúry sú podľa dát zdanlivo rýchlejšie než ostatné, ale majú vyššie percento neukončených konaní a rozhodujú o výrazne menšom počte projektov než iné," uviedol Szőke s tým, že ku koncu polroka bolo neukončených viac než tritisíc konaní. Centrálny koordinačný orgán na Úrade podpredsedu vlády SR pre investície a informatizáciu a jednotlivé riadiace orgány operačných programov na ministerstvách prijímajú pravidelne opatrenia na zjednodušenie a zrýchlenie implementácie projektov. K zásadnému zrýchleniu však podľa odborníka zatiaľ neviedli. "Vláda nedokáže tento problém vyriešiť a riešením je práve nárokovateľnosť. Mali by sa venovať odborným riešeniam, nevnímať eurofondy ako možnosť obohacovania sa, ale ako zdroje na zlepšenie života ľudí v tejto krajine," poznamenal Rudolf.Medzi nastavením systému čerpania fondov a rýchlosťou čerpania podľa odborníka určite existuje priama závislosť. Takže zrýchlenie čerpania je možné dosiahnuť najmä zjednodušením systému. "Okrem komplikovanosti systému čerpania je pomalé čerpanie v podmienkach SR spôsobené aj časovým sklzom začiatku implementácie tohto programového obdobia, kde v rámci niektorých operačných programov boli prvé výzvy vyhlásené dva, tri roky po začiatku programového obdobia 2014 - 2020," priblížil Rudolf. Taktiež je to podľa neho spôsobené viacerými škandálmi a komplikovaným systémom, ako aj fluktuáciou ľudí, čo potvrdil aj premiér Peter Pellegrini.


Chára ukončil sezónu s dvoma zraneniami. Má fraktúru prsta a problémy s ramenom

Skúsený obranca verí, že nebude musieť ísť na operáciu.

BOSTON. Slovenský hokejista Bostonu Bruins Zdeno Chára ukončil sezónu 2017/2018 v severoamerickej NHL s dvomi zraneniami. Štyridsaťjedenročný obranca priznal pre The Athletic, že v druhom stretnutí 1. kola play-off Východnej konferencie NHL proti Torontu Maple Leafs utrpel fraktúru palca na pravej ruke, keď zablokoval súperovu strelu. Okrem toho ho počas ostatných ôsmich týždňov sužovalo zranené rameno. "Mám fraktúru, je to prasknutá kosť. Šesť týždňov tomu nechám šancu zaceliť sa a potom uvidíme," povedal rodák z Trenčína. Chára verí, že konzervatívna liečba zaberie a nebude musieť podstúpiť operáciu. Pre zranenie sa nemohol zúčastniť ani na MS v hokeji 2018 v Dánsku.


Nissan priznal falšovanie emisných testov v Japonsku

Automobilka neuviedla, či sa zistenie týka aj jej vozidiel vyrábaných mimo Japonska.

BRATISLAVA. Automobilka Nissan priznala falšovanie emisných testov v Japonsku. Vo väčšine svojich japonských závodov firma zistila falošné údaje o emisiách. Nissan nezverejnil, koľkých áut sa toto zistenie týka, ale konštatoval, že emisné testy a testy spotreby paliva "sa odchýlili od predpísaného prostredia na testovanie". Automobilka dodala, že inšpekčné správy boli "založené na zmenených hodnotách". Informuje o tom britský portál bbc.com.Nissan sľúbil "úplné a komplexné prešetrenie". Dodal, že sa prijmú "primerané opatrenia", aby sa zabránilo akémukoľvek budúcemu zopakovaniu. Automobilka neuviedla, či sa zmenené hodnoty týkali aj vozidiel vyrábaných mimo Japonska. Spoločnosť však uviedla, že opätovne skontrolovala "hodnoverné" údaje a potvrdila, že všetky vozidlá okrem športových áut GT-R vyhovovali japonským bezpečnostným štandardom. Neobjasnila však, prečo sa potvrdenie štandardov netýka aj áut GT-R.klHodnota akcií Nissanu v pondelok klesla o vyše 4,5 percenta, keď firma upozornila investorov, že zverejní vyhlásenie týkajúce sa emisií. Vlani Nissan zvolal v Japonsku 1,2 mil. áut po tom, ako regulačný úrad uviedol, že kontrola bezpečnosti nespĺňa japonské požiadavky. Následné prešetrovanie viedlo k zisteniam, ktoré firma teraz zverejnila.Americké úrady v roku 2015 odhalili, že Volkswagen používal nelegálny softvér, ktorý vypínal kontrolu emisií dieselových motorov v bežnej premávke. Minulý mesiac nemecká prokuratúra Volkswagenu uložila pokutu 1 mld. eur za to, že od polovice roku 2007 do roku 2015 predal viac ako 10 mil. áut, ktoré mali inštalovaný softvér na vypínanie kontroly emisií.